text:
et sådan varemærke, og hvis import derved krænker, eller hvis eksport ville have udgjort en krænkelse af de rettigheder, der tilkommer indehaveren af det pågældende varemærke i overensstemmelse med lovgivningen i den part, hvor varerne befinder sig
 d)
 "eksportvarer": varer, der skal transporteres fra en parts område til et sted uden for dette område, mens de forbliver under toldkontrol
 e)
 "varer, der krænker en intellektuel ejendomsrettighed": varemærkeforfalskede varer og piratkopierede ophavsretsbeskyttede varer, hvis import eller eksport i henhold til lovgivningen i den part, hvor varerne findes, krænker en intellektuel ejendomsrettighed
 f)
 "importvarer": varer, der føres ind på en parts område fra et sted uden for dette område, mens de forbliver under toldkontrol og
 g)
 "piratkopierede ophavsretsbeskyttede varer": varer, som er kopier, der er fremstillet uden tilladelse fra rettighedsindehaveren eller en af rettighedsindehaveren gyldigt bemyndiget person i fremstillingslandet, og som er direkte eller indirekte fremstillet på grundlag af en artikel, når fremstillingen af den pågældende kopi, ligesom importen eller eksporten, ville have udgjort en krænkelse af en ophavsret eller en dermed beslægtet rettighed ifølge lovgivningen i den part, hvorfra der sker import eller hvortil der sker eksport.
 Artikel 12.58
 Omfanget af grænseforanstaltninger
 1. Hver part skal for så vidt angår import- og eksportvarer indføre eller opretholde procedurer, hvormed en rettighedshaver kan indgive anmodning om, at toldmyndighederne suspenderer import eller eksport af varer, der mistænkes for at krænke intellektuelle ejendomsrettigheder.
 2. Toldmyndighederne skal i overensstemmelse med de interne procedurer suspendere frigivelsen af varer, der mistænkes for at krænke en intellektuel ejendomsrettighed.
 Artikel 12.59
 Aktiv deltagelse af toldmyndighederne
 Toldmyndighederne skal på grundlag af risikoanalyseteknikker være aktive med hensyn til at målrette indsatsen og udpege forsendelser, der indeholder import- og eksportvarer, som mistænkes for at krænke intellektuelle ejendomsrettigheder. De skal samarbejde med rettighedsindehaverne, herunder om at give adgang til oplysninger med henblik på risikoanalyse.
 Artikel 12.60
 Specifikt samarbejde om grænseforanstaltninger
 1. Når det er hensigtsmæssigt, skal parterne, med forbehold af artikel 4.2 (toldsamarbejde og gensidig administrativ bistand), stk. 2, litra a), fremme samarbejde og udveksling af oplysninger og bedste praksis mellem deres toldmyndigheder for at muliggøre effektiv grænsekontrol med henblik på håndhævelse af intellektuelle ejendomsrettigheder, navnlig for effektivt at gennemføre TRIPS-aftalens artikel 69.
 2. Parternes toldmyndigheder skal med hensyn til toldmyndighedernes håndhævelse af intellektuelle ejendomsrettigheder yde hinanden administrativ bistand i overensstemmelse med protokol 2 (gensidig administrativ bistand i toldspørgsmål).
 3. Toldudvalget, der er omhandlet i artikel 17.2 (specialudvalg), skal med forbehold af artikel 17.1 (Handelsudvalg), være ansvarligt for at sikre, at denne artikel fungerer efter hensigten og gennemføres korrekt. Toldudvalget skal fastsætte prioriteterne og sørge for passende procedurer for samarbejde mellem parternes kompetente myndigheder.
 Underafdeling 5
 Andre bestemmelser vedrørende håndhævelse
 Artikel 12.61
 Adfærdskodekser
 Parterne skal tilskynde til:
 a)
 at erhvervssammenslutninger eller -organisationer udarbejder adfærdskodekser, som bidrager til håndhævelsen af intellektuelle ejendomsrettigheder, og
 b)
 at parternes kompetente myndigheder får tilsendt udkast til adfærdskodekser og eventuelle evalueringer af deres anvendelse.
 Afdeling D
 Samarbejde og institutionelle bestemmelser
 Artikel 12.62
 Samarbejde
 1. Parterne skal samarbejde med henblik på at støtte gennemførelsen af dette kapitel.
 2. Samarbejdsområderne omfatter, men


text:
er ikke begrænset til, følgende aktiviteter, jf. dog kapitel 16 (samarbejde og kapacitetsopbygning):
 a)
 udveksling af oplysninger om den retlige ramme for intellektuelle ejendomsrettigheder og relevante regler for beskyttelse og håndhævelse samt udveksling af erfaringer i Unionen og Vietnam om lovgivningsprocessen
 b)
 udveksling af erfaringer og oplysninger mellem Unionen og Vietnam om håndhævelsen af intellektuelle ejendomsrettigheder
 c)
 udveksling af erfaringer mellem Unionen og Vietnam om toldmyndighedernes, politiets samt administrative og retslige myndigheders håndhævelse af rettigheder på centralt og decentralt plan samt samordning af deres indsats, også med andre lande, med henblik på at forhindre eksport af forfalskede varer
 d)
 kapacitetsopbygning samt udveksling og uddannelse af personale
 e)
 fremme og formidling af oplysninger om intellektuelle ejendomsrettigheder, bl.a. i erhvervskredse, socioprofessionelle og sociale organisationer, samt bevidstgørelse af forbrugere og rettighedshavere
 f)
 styrkelse af det mellemstatslige samarbejde mellem bl.a. kontorer for intellektuel ejendomsret og
 g)
 aktiv fremme af bevidstgørelse og uddannelse af offentligheden om politikker for intellektuelle ejendomsrettigheder ved at udarbejde effektive strategier med henblik på at udpege målgrupper og etablere oplysningsprogrammer for at øge forbrugernes og mediernes bevidsthed om følgerne af krænkelser af intellektuelle ejendomsrettigheder, herunder risiciene for sundhed og sikkerhed og forbindelsen til den organiserede kriminalitet.
 3. Parterne er med forbehold af stk. 1 og 2 enige om, når det er nødvendigt, at behandle emner af relevans for beskyttelse og håndhævelse af intellektuelle ejendomsrettigheder, der er omfattet af dette kapitel, samt alle andre relevante spørgsmål i Arbejdsgruppen om Intellektuelle Ejendomsrettigheder, herunder Geografiske Betegnelser, der er nedsat i henhold til artikel 17.3 (arbejdsgrupper).
 Artikel 12.63
 Arbejdsgruppe om Intellektuelle Ejendomsrettigheder, herunder Geografiske Betegnelser
 1. Arbejdsgruppen om Intellektuelle Ejendomsrettigheder, herunder Geografiske Betegnelser, der er nedsat i henhold til artikel 17.3 (arbejdsgrupper), skal bestå af repræsentanter for parterne med henblik på at overvåge gennemførelsen af dette kapitel, intensivere deres samarbejde og føre dialog om intellektuelle ejendomsrettigheder, herunder geografiske betegnelser.
 2. Arbejdsgruppen om Intellektuelle Ejendomsrettigheder, herunder Geografiske Betegnelser, kan behandle ethvert spørgsmål vedrørende gennemførelsen og anvendelsen af dette kapitel. Den har navnlig ansvaret for:
 a)
 at udarbejde en anbefaling til parterne om at ændre bilag 12-A (liste over geografiske betegnelser) for så vidt angår geografiske betegnelser i overensstemmelse med artikel 12.26 (ændring af listen over geografiske betegnelser)
 b)
 at udveksle oplysninger om udviklingen i lovgivning og politik for så vidt angår geografiske betegnelser og alle andre spørgsmål af fælles interesse vedrørende geografiske betegnelser og
 c)
 at udveksle oplysninger om geografiske betegnelser med henblik på at overveje deres beskyttelse i overensstemmelse med underafdeling 3 (geografiske betegnelser) i dette kapitels afdeling B (standarder for intellektuelle ejendomsrettigheder).
 KAPITEL 13
 Handel og bæredygtig udvikling
 Artikel 13.1
 Mål
 1. Formålet med dette kapitel er at fremme bæredygtig udvikling, navnlig ved at fremme de handels- og investeringsrelaterede aspekter, der bidrager til arbejdsmarkeds- og miljøspørgsmål.
 2. Parterne henviser til Agenda 21 om miljø og udvikling fra 1992, gennemførelsesplanen fra verdenstopmødet i Johannesburg om bæredygtig udvikling fra 2002, FN's Økonomiske og Sociale Råds ministererklæring om fuld beskæftigelse og anstændigt arbejde fra 2006, dagsordenen for anstændigt arbejde fra Den Internationale Arbejdsorganisation (herefter benævnt "ILO"), slutdokumentet

type: contracts

jurisdiction: EU


text:
fra De Forenede Nationers konference om bæredygtig udvikling fra 2012 med titlen "Den fremtid, vi ønsker" ("The future we want"), og slutdokumentet fra FN's topmøde om bæredygtig udvikling fra 2015 med titlen "Ændring af vores samfund: 2030-dagsorden for bæredygtig udvikling" ("Transforming Our World: the 2030 Agenda for Sustainable Development"). Parterne bekræfter deres vilje til at fremme udviklingen af den internationale handel på en sådan måde, at det bidrager til målet om bæredygtig udvikling, for nuværende og kommende generationers velfærd. Målet om bæredygtig udvikling skal integreres i deres bilaterale handelsforbindelser.
 3. Parterne bekræfter deres vilje til at forfølge bæredygtig udvikling, hvis komponenter - økonomisk og social udvikling samt miljøbeskyttelse - er indbyrdes afhængige og gensidigt forstærkende størrelser
 4. Parterne fremhæver fordelene ved at samarbejde om handelsrelaterede arbejdsmarkeds (72)- og miljøspørgsmål som led i en global tilgang til handel og bæredygtig udvikling.
 5. Dette kapitel omfatter en samarbejdsbaseret tilgang baseret på fælles værdier og interesser under hensyntagen til forskellene på parternes respektive udviklingsniveauer.
 Artikel 13.2
 Ret til at regulere og beskyttelsesniveauer
 1. Parterne anerkender deres respektive ret til:
 a)
 at fastlægge deres mål, strategier, politikker og prioriteter for bæredygtig udvikling
 b)
 at fastsætte egne interne beskyttelsesniveauer på de miljømæssige og sociale områder, som de finder hensigtsmæssige, og
 c)
 i overensstemmelse hermed at vedtage eller ændre deres relevante love og politikker på en måde, der er i overensstemmelse med de internationalt anerkendte standarder, og de aftaler, som en part er part i som omhandlet i artikel 13.4 (multilaterale arbejdsmarkedsstandarder og -aftaler) og 13.5 (multilaterale miljøaftaler).
 2. Hver part skal tilstræbe at sikre, at dens love og politikker sikrer og fremmer et højt niveau af intern beskyttelse på miljø- og socialområdet, og tilstræbe løbende at forbedre disse love og politikker.
 Artikel 13.3
 Opretholdelse af beskyttelsesniveauer
 1. Parterne understreger, at en svækkelse af beskyttelsesniveauerne på miljø- eller arbejdsmarkedsområdet er til skade for målene i dette kapitel, og at det er uhensigtsmæssigt at fremme handel og investeringer ved at svække de beskyttelsesniveauer, der sikres i den interne miljø- eller arbejdsmarkedslovgivning.
 2. En part må ikke indrømme fritagelse fra eller på anden måde fravige eller tilbyde at indrømme fritagelse eller på anden måde fravige dens miljø- og arbejdsmarkedslovgivning på en måde, der påvirker handelen eller investeringerne mellem parterne.
 3. En part må ikke undlade effektivt at håndhæve dens miljø- og arbejdsmarkedslovgivning ved vedholdende eller gentagne gange at handle eller forsømme at handle som en tilskyndelse til handel eller investeringer.
 4. En part må ikke anvende miljø- og arbejdsmarkedslovgivning på en måde, der udgør en vilkårlig eller uberettiget forskelsbehandling mellem parterne eller en skjult begrænsning af handelen.
 Artikel 13.4
 Multilaterale arbejdsmarkedsstandarder og -aftaler
 1. Parterne anerkender betydningen af fuld og produktiv beskæftigelse og anstændigt arbejde for alle, navnlig som en reaktion på globaliseringen. Parterne bekræfter deres tilsagn om at fremme udviklingen af deres bilaterale handel på en måde, der fører til fuld og produktiv beskæftigelse og anstændigt arbejde for alle, herunder kvinder og unge. I den forbindelse skal parterne konsultere hinanden og samarbejde i hensigtsmæssigt omfang om handelsrelaterede


text:
arbejdsmarkedsspørgsmål af fælles interesse.
 2. Hver part bekræfter dens tilsagn, der følger af dens forpligtelser under ILO og ILO's erklæring om grundlæggende principper og rettigheder på arbejdet og opfølgningen heraf, som blev vedtaget på Den Internationale Arbejdskonferences 86. møde i 1998, om at iagttage, fremme og effektivt gennemføre principperne om de grundlæggende rettigheder på arbejdspladsen, dvs.:
 a)
 foreningsfrihed og faktisk anerkendelse af retten til kollektive forhandlinger
 b)
 afskaffelse af alle former for tvangsarbejde
 c)
 reel afskaffelse af børnearbejde og
 d)
 afskaffelse af forskelsbehandling med hensyn til beskæftigelse og ansættelse.
 3. Hver part skal:
 a)
 fortsætte og videreføre bestræbelserne på at ratificere de grundlæggende ILO-konventioner, i det omfang det endnu ikke er sket
 b)
 overveje ratificeringen af andre konventioner, som ILO har klassificeret som ajourførte, under hensyntagen til dens egne interne forhold og
 c)
 udveksle oplysninger med den anden part med hensyn til de ratifikationer, der er nævnt i litra a) og b).
 4. Hver part bekræfter dens tilsagn om effektivt i dens nationale love, forskrifter og praksis at gennemføre de ILO-konventioner, der er ratificeret af henholdsvis Vietnam og Den Europæiske Unions medlemsstater.
 5. Parterne anerkender, at krænkelse af grundlæggende principper og rettigheder på arbejdet ikke kan påberåbes eller på anden måde anvendes som en legitim komparativ fordel, og at arbejdsmarkedsstandarder ikke bør anvendes til handelsbeskyttelsesformål.
 Artikel 13.5
 Multilaterale miljøaftaler
 1. Parterne anerkender værdien af multilateral miljøforvaltning og multilaterale miljøaftaler som det internationale samfunds reaktion på miljøproblemer og understreger behovet for at fremme det positive samspil mellem handel og miljø. Parterne skal konsultere hinanden og samarbejde i hensigtsmæssigt omfang for så vidt angår handelsrelaterede miljøspørgsmål af fælles interesse.
 2. Hver part bekræfter dens tilsagn om i dens nationale love og praksis effektivt at gennemføre de multilaterale miljøaftaler, som den er part i.
 3. Parterne skal i Udvalget for Handel og Bæredygtig Udvikling og, i hensigtsmæssigt omfang, ved andre lejligheder udveksle oplysninger om og erfaringer med deres respektive situation og fremskridt med hensyn til ratificeringen af multilaterale miljøaftaler eller ændringer heraf.
 4. Intet i denne aftale forhindrer en part i at træffe eller opretholde foranstaltninger til gennemførelse af de multilaterale miljøaftaler, som den er part i, forudsat at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling af parterne eller en skjult begrænsning af handelen.
 Artikel 13.6
 Klimaændringer
 1. For at imødegå den presserende klimatrussel bekræfter parterne deres tilsagn om at opfylde det endelige mål for De Forenede Nationers rammekonvention om klimaændringer fra 1992 (herefter benævnt "UNFCCC") og effektivt at gennemføre UNFCCC, Kyotoprotokollen til De Forenede Nationers rammekonvention om klimaændringer, senest ændret den 8. december 2012 (i det følgende benævnt "Kyotoprotokollen"), og Parisaftalen, udfærdiget den 12. december 2015 og vedtaget i medfør heraf. Parterne skal samarbejde om gennemførelsen af UNFCCC, Kyotoprotokollen og Parisaftalen. Parterne skal i hensigtsmæssigt omfang samarbejde og fremme det positive bidrag fra dette kapitel for at styrke parternes kapacitet i forbindelse med overgangen til lave drivhusgasemissioner og klimaresistente økonomier i overensstemmelse med Parisaftalen.
 2. Inden for rammerne af UNFCCC anerkender parterne de interne politikkers


text:
betydning for bekæmpelsen af klimaændringer. Parterne skal konsultere hinanden og udveksle oplysninger og erfaringer om prioriterede områder eller områder af fælles interesse, herunder:
 a)
 bedste praksis og erfaringer med udformning, gennemførelse og mekanismer til CO2-prissætning
 b)
 fremme af interne og internationale CO2-markeder, herunder gennem mekanismer som emissionshandelsordninger og reduktion af emissioner fra skovrydning og skovforringelse og
 c)
 fremme af energieffektivitet, lavemissionsteknologi og vedvarende energi.
 Artikel 13.7
 Biologisk mangfoldighed
 1. Parterne anerkender betydningen af at sikre bevarelse og bæredygtig udnyttelse af den biologiske mangfoldighed i overensstemmelse med konventionen om den biologiske mangfoldighed af 1992 (herefter benævnt "CBD") og den strategiske plan for biodiversitet for 2011-2020 og Aichi-målene for biodiversitet, vedtaget på det 10. møde i partskonferencen i Nagoya den 18.-29. oktober 2010, konventionen om international handel med udryddelsestruede vilde dyr og planter, senest ændret i Gaborone i 1983 (herefter benævnt "CITES"), og andre relevante internationale instrumenter, som de er part i, samt de beslutninger, der træffes i medfør heraf.
 2. Parterne anerkender i overensstemmelse med artikel 15 i CBD landenes suveræne rettigheder over deres naturressourcer, og at kompetencen til at fastsætte adgangen til deres genetiske ressourcer tilhører deres respektive regeringer og er underlagt deres nationale ret. Parterne skal tilstræbe at skabe betingelser for at lette adgangen til genetiske ressourcer for miljømæssigt forsvarlige anvendelser og for ikke at indføre begrænsninger, der strider mod CBD-målene. Parterne anerkender, at adgang til genetiske ressourcer skal være betinget af forudgående informeret samtykke fra den part, der tilvejebringer de genetiske ressourcer, medmindre andet fastsættes af den pågældende part.
 3. Med henblik herpå skal hver part:
 a)
 tilskynde til handel med produkter, der i overensstemmelse med dens nationale love og forskrifter bidrager til en bæredygtig anvendelse og bevarelse af den biologiske mangfoldighed
 b)
 fremme og tilskynde til bevaring og bæredygtig udnyttelse af den biologiske mangfoldighed, herunder adgang til genetiske ressourcer og rimelig og retfærdig deling af de fordele, der opstår ved deres anvendelse
 c)
 udveksle oplysninger med den anden part om foranstaltninger såsom strategier, politiske initiativer, programmer, handlingsplaner, forbrugeroplysningskampagner af relevans i en handelssammenhæng, som har til formål at standse tabet af den biologiske mangfoldighed og mindske presset på den biologiske mangfoldighed samt, hvor det er relevant, samarbejde om at maksimere virkningerne af deres respektive politikker og sikre det positive samspil mellem disse
 d)
 vedtage og gennemføre passende effektive foranstaltninger, som er i overensstemmelse med partens forpligtelser i henhold til internationale traktater, som den er part i, og som fører til en reduktion af den ulovlige handel med vilde dyr såsom oplysningskampagner, overvågning og håndhævelsesforanstaltninger
 e)
 i hensigtsmæssigt omfang fremme samarbejdet med den anden part med henblik på at foreslå nye dyre- og plantearter, der skal optages på liste I og II i CITES, og
 f)
 i hensigtsmæssigt omfang samarbejde med den anden part på regionalt og globalt plan med henblik på at fremme bevaring og bæredygtig udnyttelse af den biologiske mangfoldighed i naturlige økosystemer eller landbrugsøkosystemer, herunder truede arter, deres levesteder, særligt beskyttede naturområder og den genetiske mangfoldighed, genopretning af økosystemer, fjernelse eller nedbringelse af negative miljøvirkninger,


text:
som skyldes brug af levende og ikkelevende naturressourcer, herunder økosystemer, adgangen til genetiske ressourcer og en rimelig og retfærdig fordeling af fordelene ved deres anvendelse.
 Artikel 13.8
 Bæredygtig skovforvaltning og handel med skovbrugsprodukter
 1. Parterne anerkender betydningen af at sikre bevarelsen og den bæredygtige forvaltning af skovressourcer for at bidrage til deres økonomiske, miljømæssige og sociale mål.
 2. Med henblik herpå skal hver part:
 a)
 fremme handel med skovbrugsprodukter fra bæredygtigt forvaltede skove, som er høstet i overensstemmelse med hugstlandets nationale lovgivning, dette kan omfatte indgåelse af den frivillige partnerskabsaftale om retshåndhævelse, god forvaltningspraksis og handel på skovbrugsområdet ("FLEGT")
 b)
 udveksle oplysninger med den anden part om foranstaltninger til fremme af forbrug af tømmer og tømmervarer fra bæredygtigt forvaltede skove og, i relevant omfang, samarbejde om at udvikle sådanne foranstaltninger
 c)
 vedtage foranstaltninger, der er i overensstemmelse med national lovgivning og internationale traktater, som den er part i, med henblik på at fremme bevarelsen af skovressourcer og bekæmpe ulovlig skovhugst og tilknyttet handel
 d)
 udveksle oplysninger med den anden part om foranstaltninger, i hensigtsmæssigt omfang, til at fremme håndhævelse af lovgivningen om skove, og i relevant omfang, samarbejde om at maksimere virkningerne af og sikre det positive samspil mellem deres respektive politikker med henblik på at fjerne ulovligt fældet tømmer og ulovligt producerede tømmervarer fra handelsstrømmene, og
 e)
 samarbejde med den anden part på regionalt og globalt plan, i hensigtsmæssigt omfang, med henblik på at fremme bevarelse og bæredygtig forvaltning af alle typer skove.
 Artikel 13.9
 Handel og bæredygtig forvaltning af levende marine ressourcer og akvakulturprodukter
 1. Parterne anerkender betydningen af at sikre bevarelse og bæredygtig forvaltning af de levende marine ressourcer og marine økosystemer samt fremme ansvarlig og bæredygtig akvakultur.
 2. Med henblik herpå skal hver part:
 a)
 overholde langsigtede bevarelses- og forvaltningsforanstaltninger samt bæredygtig udnyttelse af levende marine ressourcer som defineret i UNCLOS tilskynde til overholdelse af aftalen om gennemførelse af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande, udfærdiget i New York den 24. juli til den 4. august 1995, aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav, godkendt af Fødevare- og Landbrugsorganisationens konference på dens 27. møde i november 1993, og aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri, godkendt på Fødevare- og Landbrugsorganisationens konference den 22. november 2009 og tilslutte sig principperne i adfærdskodeksen for ansvarligt fiskeri, vedtaget på Fødevare- og Landbrugsorganisationens konference i Cancún den 31. oktober 1995
 b)
 samarbejde med den anden part, i hensigtsmæssigt omfang, med og inden for regionale fiskeriforvaltningsorganisationer, hvor den er medlem, observatør eller samarbejdende ikkekontraherende part, herunder gennem en effektiv anvendelse af tilsyn, kontrol og overvågning samt håndhævelse af forvaltningsforanstaltninger og, når det er relevant, gennemføre deres fangstdokumentations- eller certificeringsordninger
 c)
 samarbejde med den anden part og aktivt deltage i bekæmpelsen af ulovligt, urapporteret og ureguleret fiskeri (herefter benævnt "IUU-fiskeri") og fiskerirelaterede aktiviteter med omfattende, effektive og gennemsigtige foranstaltninger til bekæmpelse af


text:
IUU-fiskeri; hver part skal også lette udvekslingen af oplysninger om IUU-aktiviteter og gennemføre politikker og foranstaltninger med henblik på at udelukke produkter, der er et resultat af IUU-aktiviteter, fra handelsstrømme
 d)
 fremme udviklingen af bæredygtig akvakultur under hensyntagen til de økonomiske, sociale og miljømæssige aspekter og
 e)
 udveksle oplysninger om alle nye foranstaltninger vedrørende forvaltning af levende marine ressourcer og fiskevarer, der kan påvirke handelen mellem parterne, i Udvalget for Handel og Bæredygtig Udvikling og, i hensigtsmæssigt omfang, ved andre lejligheder.
 Artikel 13.10
 Handel og investeringer, der fremmer den bæredygtige udvikling
 1. Hver part bekræfter dens vilje til at forbedre den måde, hvorpå handel og investeringer bidrager til at opfylde de økonomiske, sociale og miljømæssige aspekter af målet om bæredygtig udvikling.
 2. Med henblik herpå:
 a)
 anerkender parterne den gavnlige rolle, som anstændigt arbejde kan spille for økonomisk effektivitet, innovation og produktivitet, og de skal tilskynde til større politisk kohærens mellem handelspolitikker på den ene side og arbejdsmarkedspolitikker på den anden side
 b)
 skal parterne tilstræbe at lette og fremme handel med og investeringer i miljøvarer og -tjenesteydelser på en måde, der er forenelig med denne aftale
 c)
 skal parterne lette handel med og investering i varer og tjenesteydelser af særlig relevans for modvirkning af klimaændringer, f.eks. bæredygtig vedvarende energi og energieffektive varer og tjenesteydelser, herunder gennem udarbejdelse af politiske rammer, der kan befordre anvendelsen af den bedste tilgængelige teknologi
 d)
 anerkender parterne, at frivillige initiativer kan bidrage til at opnå og opretholde et højt niveau af miljø- og arbejdstagerbeskyttelse og supplere interne reguleringsforanstaltninger, derfor skal hver part, i overensstemmelse med dens nationale lovgivning eller politikker, tilskynde til udvikling af og deltagelse i sådanne initiativer, herunder frivillige garantiordninger for bæredygtighed såsom fairtradeordninger og etiske handelsordninger og miljømærkning, og
 e)
 er parterne enige om, i overensstemmelse med deres nationale lovgivning eller politikker, at fremme virksomhedernes sociale ansvar, såfremt sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem parterne eller en skjult begrænsning af handelen; foranstaltninger til fremme af virksomhedernes sociale ansvar omfatter bl.a. udveksling af oplysninger og bedste praksis, uddannelsesaktiviteter og teknisk rådgivning; i denne henseende tager hver part behørigt hensyn til relevante internationalt godkendte instrumenter, som den enkelte part har godkendt eller støtter, f.eks. OECD's retningslinjer for multinationale virksomheder, FN's Global Compact-initiativ og ILO's trepartserklæring om principper for multinationale virksomheder og socialpolitik.
 Artikel 13.11
 Videnskabelige oplysninger
 Hver part skal ved udarbejdelsen og gennemførelsen af foranstaltninger, som har til formål at beskytte miljøet eller arbejdsmarkedsforholdene, og som kan påvirke handelen eller investeringerne, tage hensyn til relevante og tilgængelige videnskabelige, tekniske og innovationsrelaterede oplysninger, samt relevante internationale standarder, retningslinjer eller anbefalinger, herunder forsigtighedsprincippet.
 Artikel 13.12
 Gennemsigtighed
 Hver part skal i overensstemmelse med dens nationale ret og kapitel 14 (gennemsigtighed) sikre, at enhver foranstaltning, som har til formål at beskytte miljøet og arbejdsmarkedsforholdene, og som kan påvirke handelen eller investeringerne, udvikles, indføres og gennemføres på en gennemsigtig måde med behørigt forudgående varsel og med mulighed for, at interesserede personer kan blive hørt.
 Artikel 13.13
 Undersøgelse af virkningerne


text:
for bæredygtigheden
 Parterne skal i fællesskab eller hver for sig gennemgå, overvåge og vurdere virkningerne af gennemførelsen af denne aftale for bæredygtig udvikling gennem deres respektive politikker, praksis, participatoriske processer og institutioner.
 Artikel 13.14
 Samarbejde om handel og bæredygtig udvikling
 1. Parterne, der anerkender betydningen af at samarbejde om handelsrelaterede aspekter af bæredygtig udvikling for at nå målene i dette kapitel, kan samarbejde på f.eks. følgende områder:
 a)
 handel og bæredygtig udvikling i internationale fora, herunder ILO, Asien-Europa-mødet, De Forenede Nationers Miljøprogram og under multilaterale miljøaftaler
 b)
 udveksling af oplysninger og erfaringer vedrørende metoder og indikatorer for konsekvensanalyser af handelsbæredygtighed
 c)
 virkninger for handel og investeringer af lovgivning, regler, normer og standarder på arbejdsmarkeds- og miljøområdet samt handels- og investeringsreglers virkninger for arbejdsmarkedet og miljøet, herunder for udviklingen af strategier og politikker om bæredygtig udvikling
 d)
 udveksling af erfaringer med fremme af ratificering og gennemførelse af grundlæggende, prioriterede og andre ajourførte ILO-konventioner og multilaterale miljøaftaler af relevans for handelen
 e)
 handelsrelaterede aspekter af ILO's dagsorden for anstændigt arbejde, navnlig samspillet mellem handel og fuld og produktiv beskæftigelse for alle, herunder unge, kvinder og personer med handicap, arbejdsmarkedstilpasninger, centrale og andre internationale arbejdsstandarder, arbejdsmarkedsstatistikker, udvikling af menneskelige ressourcer og livslang læring, social beskyttelse for alle, herunder for sårbare og dårligt stillede grupper såsom vandrende arbejdstagere, kvinder, unge og personer med handicap, social inklusion, social dialog og ligestilling mellem kønnene
 f)
 multilaterale miljøaftalers handelsrelaterede aspekter, herunder toldsamarbejde
 g)
 handelsrelaterede aspekter af nuværende og fremtidige internationale klimaordninger, herunder metoder til fremme af lavemissionsteknologier og energieffektivitet
 h)
 udveksling af oplysninger og erfaringer om certificerings- og mærkningsordninger, herunder miljømærkning
 i)
 fremme af virksomhedernes sociale ansvar og ansvarlighed, herunder med hensyn til de internationalt aftalte instrumenter, der er godkendt, eller som støttes af hver part
 j)
 handelsrelaterede foranstaltninger til fremme af bevaring og bæredygtig udnyttelse af den biologiske mangfoldighed, herunder kortlægning, vurdering og værdiansættelse af økosystemer og deres tjenester, og bekæmpelse af ulovlig international handel med vilde dyr og planter
 k)
 handelsrelaterede foranstaltninger til fremme af bevarelse og bæredygtig forvaltning af skove med henblik på at nedbringe afskovning og ulovlig skovhugst
 l)
 handelsrelaterede foranstaltninger til fremme af bæredygtige fangstmetoder i fiskeriet og handel med bæredygtigt forvaltede fiskevarer og
 m)
 udveksling af oplysninger og erfaringer om handelsrelaterede aspekter vedrørende definition og gennemførelse af strategier og politikker for grøn vækst, herunder, men ikke begrænset til, bæredygtig produktion og bæredygtigt forbrug, modvirkning af og tilpasning til klimaforandringer samt miljømæssigt forsvarlig teknologi.
 2. Parterne skal udveksle oplysninger og erfaringer med henblik på at udvikle og gennemføre samarbejds- og kapacitetsopbygningsaktiviteter inden for handel og bæredygtig udvikling.
 3. Parterne kan i overensstemmelse med kapitel 16 (samarbejde og kapacitetsopbygning) samarbejde på de områder, der er omhandlet i stk. 1, ved hjælp af bl.a.:
 a)
 workshopper, seminarer, uddannelse og dialoger med henblik på at dele viden, erfaringer og bedste praksis
 b)
 undersøgelser og
 c)
 teknisk bistand og kapacitetsopbygning, hvor det er relevant.
 Parterne kan aftale andre former for samarbejde.
 Artikel 13.15
 Institutionelle bestemmelser
 1. Hver part skal udpege et kontaktpunkt i dens forvaltning med


text:
henblik på gennemførelsen af dette kapitel.
 2. Udvalget for Handel og Bæredygtig Udvikling, der nedsættes ved artikel 17.2 (specialudvalg), skal bestå af højtstående embedsmænd fra hver parts relevante forvaltninger, eller embedsmænd, som de udpeger.
 3. Udvalget for Handel og Bæredygtig Udvikling skal træde sammen inden for det første år efter denne aftales ikrafttræden og derefter efter behov for at overvåge gennemførelsen af dette kapitel, herunder samarbejdsaktiviteterne i henhold til artikel 13.14 (samarbejde om handel og bæredygtig udvikling). Udvalget for Handel og Bæredygtig Udvikling skal selv fastsætte dens forretningsorden og drage dens konklusioner efter fælles overenskomst.
 4. Hver part skal udpege en ny eller indkalde en eksisterende, national rådgivende gruppe eller eksisterende, nationale rådgivende grupper vedrørende bæredygtig udvikling med det formål at rådgive om gennemførelsen af dette kapitel. Hver part skal fastsætte dens egne interne procedurer for nedsættelse af dens nationale rådgivende gruppe eller grupper og for udpegelse af medlemmerne af en sådan gruppe eller grupper. Gruppen eller grupperne skal bestå af uafhængige repræsentative organisationer, der sikrer en afbalanceret repræsentation af de berørte parter på det økonomiske, sociale og miljømæssige område, herunder bl.a. arbejdsgiver- og arbejdstagerorganisationer, erhvervsgrupper og miljøorganisationer. Hver national rådgivende gruppe kan på eget initiativ fremlægge synspunkter eller komme med anbefalinger over for dens part vedrørende gennemførelsen af dette kapitel.
 5. Medlemmerne af hver parts nationale rådgivende gruppe eller grupper skal mødes i et fælles forum for at føre en dialog om de aspekter af parternes handelsforbindelser, der vedrører bæredygtig udvikling. Begge parters nationale rådgivende grupper kan ved fælles overenskomst inddrage andre berørte parter i møderne i det fælles forum. Forummet skal være baseret på en afbalanceret repræsentation af de berørte parter på det økonomiske, sociale og miljømæssige område. Rapporten om hvert møde i det fælles forum skal forelægges Udvalget for Handel og Bæredygtig Udvikling og derefter offentliggøres.
 6. Medmindre parterne aftaler andet, mødes det fælles forum en gang om året og i forbindelse med møderne i Udvalget for Handel og Bæredygtig Udvikling. Ved sådanne lejligheder skal parterne give det fælles forum en opdatering vedrørende gennemførelsen af dette kapitel. Parterne skal senest et år efter datoen for denne aftales ikrafttræden aftale, hvordan det fælles forum skal fungere.
 Artikel 13.16
 Konsultationer på statsplan
 1. I tilfælde af uenighed om ethvert spørgsmål, der er omfattet af dette kapitel, skal parterne udelukkende anvende de i denne artikel og artikel 13.17 (ekspertpanel) fastsatte procedurer. Medmindre andet er fastsat i dette kapitel, finder kapitel 15 (tvistbilæggelse) og dets bilag 15-C (mæglingsordning) ikke anvendelse på dette kapitel. Bilag 15-A (forretningsorden) finder med de fornødne ændringer anvendelse i overensstemmelse med artikel 13.17 (ekspertpanel), stk. 2.
 2. En part kan ved skriftlig henvendelse til den anden parts kontaktpunkt anmode den anden part om konsultationer vedrørende et hvilket som helst spørgsmål, der måtte opstå i forbindelse med dette kapitel. Anmodningen skal indeholde en klar fremstilling af sagen med angivelse af det pågældende problem og et kort resumé af kravene i henhold til dette kapitel, herunder angivelse af de relevante bestemmelser heri, samt en redegørelse for, hvordan problemet har


text:
indvirkning på målene for dette kapitel, samt alle andre oplysninger, som parten måtte finde relevante. Konsultationerne skal straks indledes efter en parts indgivelse af en anmodning om konsultationer.
 3. Parterne skal udfolde enhver bestræbelse på at finde en gensidigt tilfredsstillende løsning på spørgsmålet. Under høringerne skal der tages særlig hensyn til de særlige problemer og interesser, der gør sig gældende for den part, der er et udviklingsland. Når det er relevant, skal parterne tage behørigt hensyn til ILO's eller relevante multilaterale miljøorganisationers eller -organers aktiviteter, og de kan efter fælles overenskomst søge rådgivning hos disse organisationer eller organer eller andre organer eller personer, som de skønner hensigtsmæssige, for fuldt ud at undersøge spørgsmålet.
 4. Hvis en part mener, at sagen kræver yderligere drøftelser, kan den efter skriftlig anmodning til kontaktpunktet i den anden part anmode om, at Udvalget for Handel og Bæredygtig Udvikling indkaldes for at behandle spørgsmålet. Udvalget for Handel og Bæredygtig Udvikling træder straks sammen og tilstræber at finde en løsning på spørgsmålet.
 5. Når det er hensigtsmæssigt, kan Udvalget for Handel og Bæredygtig Udvikling søge rådgivning hos den nationale rådgivende gruppe eller grupper i en part eller begge parter eller anden ekspertbistand med det formål at lette analysen.
 6. En beslutning truffet af parterne om dette spørgsmål skal offentliggøres, medmindre der i fællesskab træffes en anden beslutning.
 Artikel 13.17
 Ekspertpanel
 1. Har Udvalget for Handel og Bæredygtig Udvikling ikke løst sagen på tilfredsstillende vis inden for 120 dage, eller en længere periode, som begge parter har aftalt, efter indgivelse af en anmodning om konsultationer i henhold til artikel 13.16 (konsultationer på statsplan), kan en part ved indgivelse af en skriftlig anmodning til kontaktpunktet i den anden part anmode om, at der indkaldes et ekspertpanel med henblik på at undersøge spørgsmålet.
 2. Udvalget for Handel og Bæredygtig Udvikling skal efter denne aftales ikrafttræden fastsætte forretningsordenen for ekspertpanelet for alle proceduremæssige spørgsmål, der ikke er omfattet af denne artikel. Indtil en sådan forretningsorden er fastlagt, og medmindre Udvalget for Handel og Bæredygtig Udvikling aftaler andet, skal den forretningsorden, der er fastlagt i bilag 15-A (forretningsorden) med de fornødne ændringer finde anvendelse, idet der tages hensyn til arten af det arbejde, der udføres af ekspertpanelet.
 3. Udvalget for Handel og Bæredygtig Udvikling skal på det første møde efter denne aftales ikrafttræden udarbejde en liste over mindst 15 personer, som er villige og i stand til at indgå i ekspertpanelet. Listen skal bestå af tre dellister: en delliste for hver part og en delliste over personer, som ikke er statsborgere i nogen af parterne og skal fungere som formand for ekspertpanelet. Hver part skal for dens delliste foreslå mindst fem personer til at fungere som eksperter. Parterne skal også udvælge mindst fem personer til dellisten over formænd. Udvalget for Handel og Bæredygtig Udvikling skal på dets møder gennemgå listen og sikre, at den hele tiden består af mindst 15 personer.
 4. Den i stk. 3 omhandlede liste skal omfatte personer med specialiseret viden eller ekspertise inden for de spørgsmål vedrørende arbejdsret


text:
eller miljølovgivning, som behandles i dette kapitel, eller bilæggelse af tvister i forbindelse med internationale aftaler. De skal være uafhængige og handle efter deres egen overbevisning og må ikke modtage instruktioner fra nogen organisation eller offentlig forvaltning vedrørende tvisten eller være tilknyttet en parts offentlige forvaltning. Principperne i bilag 15-B (adfærdskodeks for voldgiftsmænd og mæglere) finder med de fornødne ændringer anvendelse på eksperter under hensyntagen til arten af deres arbejde.
 5. Et ekspertpanel skal bestå af tre medlemmer, medmindre parterne aftaler andet. Parterne skal senest 30 dage efter datoen for den besvarende parts modtagelse af anmodningen om nedsættelse af et ekspertpanel konsultere hinanden for at nå frem til en aftale om panelets sammensætning. Hvis parterne ikke kan nå til enighed om ekspertpanelets sammensætning inden for den fastsatte tidsfrist, vælger de en formand fra den i stk. 3 omhandlede relevante delliste ved fælles aftale, eller, hvis de ikke kan nå til enighed inden for yderligere syv dage, ved lodtrækning. Hver part skal vælge en ekspert, der opfylder de i stk. 4 omhandlede krav, senest 14 dage efter udløbet af perioden på 30 dage. Parterne kan enes om enhver anden ekspert, som opfylder de i stk. 4 omhandlede krav, til at indgå i ekspertpanelet. Er ekspertpanelets sammensætning ikke fastlagt inden for denne tidsfrist på 44 dage fra datoen for den besvarende parts modtagelse af anmodningen om nedsættelsen af et ekspertpanel, vælges den eller de resterende eksperter inden for syv dage ved lodtrækning fra den eller de i stk. 3 omhandlede dellister blandt de personer, som er foreslået af den eller de parter, som har eller ikke har afsluttet proceduren. Er den i stk. 3 omhandlede liste endnu ikke udarbejdet, udvælges eksperterne ved lodtrækning blandt de personer, som begge parter formelt har foreslået, eller, hvis kun den ene part har fremsat dets forslag, af en af parterne. Ekspertpanelet anses for nedsat på den dato, på hvilken den sidste af de tre eksperter udvælges.
 6. Medmindre parterne aftaler andet senest syv dage efter datoen for nedsættelsen af ekspertpanelet, er ekspertpanelets mandat:
 "på baggrund af de relevante bestemmelser i kapitlet om handel og bæredygtig udvikling at undersøge den sag, der er omhandlet i anmodningen om nedsættelsen af ekspertpanelet, og udarbejde en rapport i overensstemmelse med stk. 8 i denne artikel med anbefalinger til, hvordan sagen løses".
 7. I sager vedrørende overholdelsen af multilaterale aftaler som anført i artikel 13.4 (multilaterale arbejdsmarkedsstandarder og -aftaler) og 13.5 (multilaterale miljøaftaler) bør ekspertpanelet søge oplysninger og rådgivning fra ILO eller fra organer under de relevante multilaterale miljøaftaler. Alle oplysninger, der er indhentet i henhold til dette stykke, forelægges parterne med henblik på bemærkninger.
 8. Ekspertpanelet skal udarbejde en foreløbig rapport og en endelig rapport til parterne. I disse rapporter redegøres der for de faktiske omstændigheder, anvendeligheden af de relevante bestemmelser og den grundlæggende begrundelse for de anførte resultater og anbefalinger. Ekspertpanelet skal udarbejde en foreløbig rapport til parterne senest 90 dage efter dets nedsættelse. Enhver part kan fremsætte skriftlige bemærkninger til ekspertpanelet vedrørende den foreløbige rapport senest 45 dage


text:
efter dens forelæggelse. Ekspertpanelet kan efter at have analyseret sådanne skriftlige bemærkninger ændre rapporten og foretage yderligere behandling af sagen, hvis det anses for hensigtsmæssigt. Ekspertpanelet skal udarbejde en endelig rapport til parterne senest 150 dage efter dets nedsættelse. Finder panelet, at fristerne i dette stykke ikke kan overholdes, meddeler formanden for ekspertpanelet parterne dette skriftligt med angivelse af årsagerne til forsinkelsen og datoen for, hvornår panelet agter at forelægge den foreløbige rapport eller endelige rapport. Ekspertpanelet skal udarbejde den endelige rapport senest 180 dage efter datoen for dets nedsættelse, medmindre parterne aftaler andet. Denne endelige rapport skal gøres offentligt tilgængelig, medmindre parterne aftaler andet.
 9. Parterne skal drøfte passende aktioner eller foranstaltninger, som skal gennemføres, under hensyntagen til ekspertpanelets endelige rapport og de heri anførte anbefalinger. Den berørte part skal give den eller de nationale rådgivende grupper og den anden part meddelelse om, hvilke aktioner eller foranstaltninger der skal gennemføres, senest 90 dage, eller en længere periode, som parterne aftaler i fællesskab, efter at parterne har modtaget den endelige rapport. Gennemførelsen af sådanne aktioner eller foranstaltninger overvåges af Udvalget for Handel og Bæredygtig Udvikling. Den eller de nationale rådgivende grupper og det fælles forum kan i denne forbindelse fremsætte bemærkninger for Udvalget for Handel og Bæredygtig Udvikling.
 KAPITEL 14
 Gennemsigtighed
 Artikel 14.1
 Mål og anvendelsesområde
 I erkendelse af de virkninger, som de reguleringsmæssige rammer og procedurer kan have for handel og investeringer, skal hver part fremme forudsigelige reguleringsmæssige rammer og effektive procedurer for de økonomiske aktører, navnlig små og mellemstore virksomheder.
 Artikel 14.2
 Definitioner
 Med henblik på dette kapitel forstås der ved:
 a)
 "interesseret person": en fysisk eller juridisk person, som kan blive berørt af en alment gældende foranstaltning og
 b)
 "alment gældende foranstaltninger": bl.a. almengyldige love, forskrifter, retsafgørelser, procedurer og administrative kendelser, der kan have betydning for forhold, der er omfattet af denne aftale.
 Artikel 14.3
 Offentliggørelse
 1. Parterne skal sikre, at alment gældende foranstaltninger:
 a)
 straks offentliggøres via et officielt udpeget medie, herunder, når det er muligt, elektronisk, således at offentlige forvaltninger og interesserede personer kan blive bekendt dermed og
 b)
 tillader en tilstrækkelig lang frist mellem deres offentliggørelse og ikrafttræden, undtagen når dette ikke er muligt på grund af sagens hastende karakter.
 2. Hver part skal:
 a)
 tilstræbe på et tidligt og passende tidspunkt at offentliggøre ethvert forslag om indførelse eller ændring af en alment gældende foranstaltning, herunder, når der anmodes herom, en redegørelse for formålet med og begrundelsen for forslaget
 b)
 give interesserede personer rimelig mulighed for at fremsætte bemærkninger til ethvert forslag om at indføre eller ændre en alment gældende foranstaltning, idet der navnlig skal afsættes tilstrækkelig tid hertil, undtagen når dette ikke er muligt på grund af sagens hastende karakter, og
 c)
 tilstræbe at tage hensyn til de bemærkninger, der modtages fra interesserede personer, om ethvert forslag om at indføre eller ændre en alment gældende foranstaltning.
 Artikel 14.4
 Forespørgsler og kontaktpunkter
 1. Hver part skal fra og med denne aftales ikrafttræden udpege et kontaktpunkt for at sikre en effektiv gennemførelse af denne aftale


text:
og lette kommunikationen mellem parterne om ethvert forhold, der er omfattet af denne aftale.
 2. Kontaktpunkterne skal efter anmodning fra den anden part oplyse, hvilket kontor eller hvilken embedsmand der er ansvarlig for området, og om nødvendigt yde støtte med henblik på at lette kommunikationen med den anmodende part.
 3. Hver part skal inden for dens disponible ressourcer etablere eller opretholde passende mekanismer, herunder de mekanismer, der er omhandlet i andre kapitler af denne aftale, for at besvare forespørgsler fra enhver interesseret person vedrørende enhver alment gældende foranstaltning, som foreslås eller er i kraft, og hvordan den vil blive anvendt. Forespørgsler kan sendes gennem de i stk. 1 omhandlede kontaktpunkter eller på enhver anden hensigtsmæssig måde, medmindre der indføres en særlig mekanisme i denne aftale.
 4. Hver part skal stille procedurer til rådighed for interesserede personer, der søger en løsning på problemer, der er opstået ved gennemførelsen af en alment gældende foranstaltning i henhold til denne aftale.
 5. Parterne erkender, at svar, der afgives i henhold til denne artikel, ikke nødvendigvis er hverken endelige eller retligt bindende, men kun til orientering.
 6. Hver part skal efter anmodning herom redegøre for formålet med og begrundelsen for alment gældende foranstaltninger.
 7. Efter anmodning fra en part skal den anden part straks afgive oplysninger og besvare spørgsmål vedrørende enhver eksisterende eller foreslået alment gældende foranstaltning, som den anmodende part anser for materielt at kunne påvirke anvendelsen af denne aftale, uanset om foranstaltningen er blevet anmeldt til den anmodende part på forhånd.
 Artikel 14.5
 Forvaltning af alment gældende foranstaltninger
 Hver part skal på ensartet, objektiv, upartisk og rimelig vis forvalte alle alment gældende foranstaltninger. Hver part skal ved anvendelsen af sådanne foranstaltninger på bestemte personer, varer eller tjenesteydelser fra den anden part:
 a)
 tilstræbe, i overensstemmelse med dens interne procedurer, at give interesserede personer, der er direkte berørt af en sag, rettidig meddelelse om indledningen af sagsbehandlingen, herunder en beskrivelse af sagens art, en angivelse af den retslige myndighed, hvorunder sagen indledes, og en generel gennemgang af de spørgsmål, som sagen omfatter
 b)
 give sådanne berørte personer rimelig mulighed for at fremlægge oplysninger og argumenter til støtte for deres synspunkter forud for enhver endelig administrativ handling, når det er muligt under hensyn til tidshorisont, sagens art og offentlighedens interesse, og
 c)
 sikre, at dens procedurer er baseret på og i overensstemmelse med dens nationale ret.
 Artikel 14.6
 Prøvelse og klage
 1. Hver part skal i overensstemmelse med dens nationale ret oprette eller opretholde retslige, voldgiftsretslige eller administrative instanser eller procedurer med henblik på en omgående prøvelse og, hvis det er berettiget, en afhjælpning af administrative handlinger vedrørende forhold, der er omfattet af denne aftale. Sådanne instanser og procedurer skal være upartiske og uafhængige af det kontor eller den myndighed, der har ansvaret for den administrative håndhævelse, og må ikke have en væsentlig interesse i sagens resultat.
 2. Hver part skal sikre, at sagens parter ved sådanne instanser eller procedurer har ret til:
 a)
 en rimelig mulighed for at underbygge eller forsvare deres respektive synspunkter


text:
og
 b)
 en afgørelse baseret på bevismateriale og forelagte aktstykker eller, hvis det er påkrævet i henhold til dens nationale ret, de af den administrative myndighed indsamlede aktstykker.
 3. Hver part skal med forbehold af klage eller yderligere prøvelse i henhold til dens nationale ret sikre, at afgørelsen, jf. stk. 2, litra b), gennemføres af det kontor eller den myndighed, der håndhæver den pågældende administrative foranstaltning, og er bestemmende for kontorets eller myndighedens praksis med hensyn hertil.
 Artikel 14.7
 God reguleringspraksis og forvaltningsskik
 1. Parterne er enige om at samarbejde om fremme af lovgivningskvalitet og -resultater, herunder ved udveksling af oplysninger og bedste praksis vedrørende deres respektive reguleringsmæssige reformprocesser og konsekvensvurderinger af lovgivning.
 2. Parterne tilslutter sig principperne for god forvaltningsskik og er enige om at samarbejde om fremme heraf, herunder gennem udvekslingen af oplysninger og bedste praksis.
 Artikel 14.8
 Særlige bestemmelser
 Dette kapitel finder anvendelse, uden at det berører eventuelle særlige bestemmelser i andre kapitler i denne aftale.
 KAPITEL 15
 Tvistbilæggelse
 Afdeling A
 Mål og anvendelsesområde
 Artikel 15.1
 Mål
 Målet med dette kapitel er at etablere en effektiv og velfungerende mekanisme til undgåelse og bilæggelse af tvister mellem parterne vedrørende fortolkningen og anvendelsen af denne aftale med henblik på at nå frem til en gensidigt acceptabel løsning.
 Artikel 15.2
 Anvendelsesområde
 Dette kapitel finder anvendelse med hensyn til undgåelse og bilæggelse af tvister mellem parterne vedrørende fortolkningen eller anvendelsen af denne aftales bestemmelser, medmindre andet er fastsat i denne aftale.
 Afdeling B
 Konsultationer og mægling
 Artikel 15.3
 Konsultationer
 1. Parterne tilstræber at løse tvister som omhandlet i artikel 15.2 (anvendelsesområde) ved loyalt at indlede konsultationer med det formål at nå frem til en gensidigt acceptabel løsning.
 2. En part fremsætter ønske om konsultationer ved at fremsende en skriftlig anmodning til den anden part med kopi til Handelsudvalget, der er nedsat i henhold til artikel 17.1 (Handelsudvalg), hvori det anføres, hvilken foranstaltning sagen drejer sig om, og de relevante bestemmelser i denne aftale.
 3. Konsultationer afholdes senest 30 dage efter datoen for modtagelse af anmodningen som omhandlet i stk. 2 og finder sted på den modtagende parts område, medmindre parterne aftaler andet. Konsultationerne anses for at være afsluttet senest 45 dage efter modtagelse af anmodningen, medmindre parterne enes om at fortsætte dem. Konsultationerne, og især de oplysninger, der kommer frem, og de holdninger, parterne indtager under konsultationerne, er fortrolige og berører ikke parternes rettigheder i et eventuelt videre sagsforløb.
 4. Konsultationer om hastende spørgsmål, herunder spørgsmål om letfordærvelige varer, sæsonvarer eller sæsonbetonede tjenesteydelser, afholdes senest 15 dage efter modtagelsen af den i stk. 2 omhandlede anmodning. Konsultationerne anses for at være afsluttet inden for 20 dage efter datoen for modtagelsen af den i stk. 2 omhandlede anmodning, medmindre parterne enes om at fortsætte dem.
 5. Den part, der har anmodet om konsultationer, kan gøre brug af artikel 15.5 (indledning af voldgiftsproceduren), hvis:
 a)
 den anden part ikke svarer på anmodningen om konsultationer senest 15 dage efter modtagelsen
 b)
 konsultationerne ikke gennemføres inden for den i stk. 3 eller 4 omhandlede frist


text:
c)
 parterne enes om ikke at gennemføre konsultationer eller
 d)
 konsultationerne er afsluttet uden en gensidigt acceptabel løsning.
 6. Hver part skal under konsultationerne afgive tilstrækkelige faktuelle oplysninger til at muliggøre en fuldstændig undersøgelse af, hvorledes den anfægtede foranstaltning kunne påvirke anvendelsen af denne aftale.
 Artikel 15.4
 Mæglingsordning
 Parterne kan når som helst aftale at indlede en mæglingsprocedure i henhold til bilag 15-C (mæglingsordning) for så vidt angår enhver foranstaltning, der har negative virkninger for handelen eller liberaliseringen af investeringerne mellem parterne.
 Afdeling C
 Tvistbilæggelsesprocedurer
 Underafdeling 1
 Voldgiftsprocedure
 Artikel 15.5
 Indledning af voldgiftsproceduren
 1. Er det ikke lykkedes parterne at løse tvisten gennem konsultationer som omhandlet i artikel 15.3 (konsultationer), kan den part, som har anmodet om konsultationer, anmode om, at der nedsættes et voldgiftspanel.
 2. Anmodningen om nedsættelse af et voldgiftspanel skal fremsættes skriftligt over for den anden part, og der skal indgives en kopi heraf til Handelsudvalget. Den klagende part skal i dens anmodning angive den foranstaltning, sagen handler om, og forklare, hvordan denne foranstaltning er uforenelig med bestemmelserne i denne aftale på en måde, der klart redegør for klagens retsgrundlag.
 Artikel 15.6
 Voldgiftspanelets mandat
 Medmindre parterne aftaler andet senest 10 dage efter datoen for udvælgelse af voldgiftsmændene, er voldgiftspanelets mandat:
 "På baggrund af de relevante bestemmelser i denne aftale, som parterne har anført, at undersøge det anliggende, hvortil der henvises i anmodningen om nedsættelse af et voldgiftspanel i henhold til artikel 15.5 (indledning af voldgiftsproceduren), at afgøre, om den pågældende foranstaltning er i overensstemmelse med de i artikel 15.2 (anvendelsesområde) omhandlede bestemmelser, og at anføre i sin rapport de faktiske omstændigheder, anvendeligheden af relevante bestemmelser og den grundlæggende begrundelse for eventuelle resultater og anbefalinger, jf. artikel 15.10 (foreløbig rapport) og 15.11 (endelig rapport)".
 Artikel 15.7
 Nedsættelse af voldgiftspanelet
 1. Et voldgiftspanel skal bestå af tre voldgiftsmænd.
 2. Parterne skal senest 10 dage efter den indklagede parts modtagelse af anmodningen om nedsættelse af et voldgiftspanel rådføre sig med hinanden for at nå til enighed om voldgiftspanelets sammensætning.
 3. Når parterne ikke til enighed om panelets sammensætning inden for den i stk. 2 omhandlede frist, kan hver part udpege en voldgiftsmand fra dens delliste, der er opstillet i henhold til artikel 15.23 (liste over voldgiftsmænd), senest 10 dage efter udløbet af fristen i stk. 2. Hvis en part ikke udpeger en voldgiftsmand fra dens delliste, udvælges voldgiftsmanden ved lodtrækning efter anmodning fra den anden part, af formanden for Handelsudvalget eller dennes stedfortræder fra denne parts delliste, der er nedsat i henhold til artikel 15.23 (liste over voldgiftsmænd).
 4. Når parterne ikke til enighed om voldgiftspanelets formand inden for den i stk. 2 omhandlede frist, skal Handelsudvalgets formand eller dennes stedfortræder ved lodtrækning efter anmodning fra en af parterne vælge voldgiftspanelets formand ud fra dellisten over formænd, der er oprettet i henhold til artikel 15.23 (liste over voldgiftsmænd).
 5. Handelsudvalgets formand eller dennes stedfortræder skal udvælge voldgiftsmændene senest fem dage efter fremsættelsen af den i stk. 3 eller 4 omhandlede anmodning.
 6. Datoen for nedsættelse af voldgiftspanelet er den dato,


text:
på hvilken alle tre udvalgte voldgiftsmænd har meddelt parterne om deres accept af udnævnelsen i henhold til bilag 15-A (forretningsorden).
 7. Er en af de i artikel 15.23 (liste over voldgiftsmænd) omhandlede lister ikke oprettet, eller indeholder en af disse lister ikke et tilstrækkeligt antal navne, når der fremsættes en anmodning som omhandlet i stk. 3 eller 4, udvælges voldgiftsmændene ved lodtrækning blandt de personer, som er foreslået af begge parter eller af en part, hvis kun én part har fremsat forslag.
 Artikel 15.8
 Voldgiftspanelets tvistbilæggelsesprocedurer
 1. Et voldgiftspanels tvistbilæggelsesprocedure er underlagt de regler og procedurer, der er fastsat i denne artikel, bilag 15-A (forretningsorden) og 15-B (adfærdskodeks for voldgiftsmænd og mæglere).
 2. Medmindre parterne aftaler andet, mødes de med voldgiftspanelet senest 10 dage efter nedsættelsen heraf for at tage stilling til ethvert spørgsmål, som parterne eller voldgiftspanelet anser for relevante, herunder tidsplanen for sagsbehandlingen, voldgiftsmændenes vederlag og godtgørelsen af deres omkostninger, i overensstemmelse med bilag 15-A (forretningsorden). Voldgiftsmændene og parternes repræsentanter kan deltage i dette møde pr. telefon- eller videokonference.
 3. Stedet for høringen fastsættes efter gensidig aftale mellem parterne. Når parterne ikke til enighed om stedet for høringen, skal den afholdes i Bruxelles, hvis den klagende part er Vietnam, og i Hanoi, hvis den klagende part er Unionen.
 4. Høringer skal være åbne for offentligheden, medmindre andet er fastsat i bilag 15-A (forretningsorden).
 5. Parterne skal i henhold til bilag 15-A (forretningsorden) have mulighed for at overvære alle fremlæggelser, erklæringer, redegørelser, argumenter eller indsigelser i sagen. Alle oplysninger eller skriftlige bemærkninger, som en part forelægger voldgiftspanelet, herunder eventuelle bemærkninger til den beskrivende del af den foreløbige rapport, svar på spørgsmål fra voldgiftspanelet og bemærkninger fra en part til disse svar, stilles til rådighed for den anden part.
 6. Medmindre parterne aftaler andet senest tre dage efter datoen for nedsættelsen af voldgiftspanelet, kan voldgiftspanelet i overensstemmelse med bilag 15-A (forretningsorden) modtage uanmodede skriftlige indlæg fra fysiske eller juridiske personer, der er etableret på en parts område (amicus curiae-indlæg).
 7. Voldgiftspanelet mødes for dets interne drøftelser i et lukket møde, hvor kun voldgiftsmændene deltager. Voldgiftspanelet kan give dets assistenter tilladelse til at overvære drøftelserne. Voldgiftspanelets drøftelser og de dokumenter, der forelægges det, holdes fortrolige.
 Artikel 15.9
 Foreløbig kendelse om hastesager
 Såfremt en part anmoder herom, skal voldgiftspanelet senest 10 dage efter dets nedsættelse afsige en foreløbig kendelse om, hvorvidt det anser sagen for at haste.
 Artikel 15.10
 Foreløbig rapport
 1. Voldgiftspanelet skal senest 90 dage efter dets nedsættelse forelægge en foreløbig rapport for parterne, hvori der redegøres for de faktiske omstændigheder, anvendeligheden af relevante bestemmelser og grundlaget for panelets konklusioner og anbefalinger. Finder voldgiftspanelet, at denne frist ikke kan overholdes, meddeler panelets formand parterne og Handelsudvalget dette skriftligt med angivelse af årsagerne til forsinkelsen og datoen for, hvornår voldgiftspanelet agter at forelægge dets foreløbige rapport. Voldgiftspanelet må under ingen omstændigheder forelægge den foreløbige rapport senere end 120 dage efter datoen for voldgiftspanelets nedsættelse.
 2. En part kan indgive en skriftlig anmodning, inklusive bemærkninger, til voldgiftspanelet om at genbehandle bestemte punkter


text:
i den foreløbige rapport senest 14 dage efter meddelelsen heraf.
 3. I hastesager, herunder i sager vedrørende letfordærvelige varer, sæsonvarer eller sæsonbetonede tjenesteydelser, skal voldgiftspanelet tilstræbe sig mest muligt på at afgive dets foreløbige rapport inden for en frist på 45 dage og under alle omstændigheder senest 60 dage efter datoen for voldgiftspanelets nedsættelse. En part kan indgive en skriftlig anmodning, inklusive bemærkninger, til voldgiftspanelet om at genbehandle bestemte punkter i den foreløbige rapport senest syv dage efter forelæggelsen heraf.
 4. Efter at have undersøgt eventuelle skriftlige anmodninger, inklusive bemærkninger, fra parterne vedrørende den foreløbige rapport, kan voldgiftspanelet ændre dets rapport og foretage yderligere undersøgelser, hvis det finder det hensigtsmæssigt.
 Artikel 15.11
 Endelig rapport
 1. Voldgiftspanelet skal senest 120 dage efter dets nedsættelse udarbejde dets endelige rapport til parterne og Handelsudvalget. Finder voldgiftspanelet, at denne frist ikke kan overholdes, skal panelets formand meddele parterne og Handelsudvalget dette skriftligt med angivelse af årsagerne til forsinkelsen og datoen for, hvornår voldgiftspanelet agter at forelægge dets endelige rapport. Voldgiftspanelet må under ingen omstændigheder udstede dets endelige rapport senere end 150 dage efter dets nedsættelse.
 2. I hastesager, herunder i sager vedrørende letfordærvelige varer, sæsonvarer eller sæsonbetonede tjenesteydelser, skal voldgiftspanelet tilstræbe sig mest muligt på at udstede dets endelige rapport senest 60 dage efter dets nedsættelse. Voldgiftspanelet må under ingen omstændigheder forelægge den endelige rapport senere end 75 dage efter datoen for dets nedsættelse.
 3. Den endelige rapport skal indeholde en fyldestgørende diskussion af de anbringender, der er fremført i forbindelse med den foreløbige behandling, samt klare svar på parternes bemærkninger.
 Underafdeling 2
 Efterlevelse
 Artikel 15.12
 Efterlevelse af den endelige rapport
 Den indklagede part skal træffe de foranstaltninger, som er nødvendige for hurtigt og i god tro at efterleve den endelige rapport.
 Artikel 15.13
 Rimelig frist til efterlevelse
 1. Er øjeblikkelig efterlevelse ikke mulig, tilstræber parterne at nå til enighed om en frist for efterlevelse af den endelige rapport. I et sådant tilfælde meddeler den indklagede part senest 30 dage efter modtagelse af den endelige rapport den klagende part og Handelsudvalget den frist, som er nødvendig for efterlevelse (herefter benævnt "rimelig frist").
 2. I tilfælde af uenighed mellem parterne om, hvad der er en rimelig frist for at efterleve den endelige rapport, skal den klagende part senest 20 dage efter modtagelse af meddelelsen fra den indklagede part i henhold til stk. 1 skriftligt anmode voldgiftspanelet, der er nedsat i henhold til artikel 15.7 (nedsættelse af voldgiftspanelet) (herefter benævnt "det oprindelige voldgiftspanel"), om at fastsætte længden af en rimelig frist. Denne anmodning skal meddeles den indklagede part, og der indgives en kopi heraf til Handelsudvalget.
 3. Voldgiftspanelet skal meddele dets kendelse om en rimelig frist til parterne og Handelsudvalget senest 20 dage efter datoen for indgivelse af den i stk. 2 omhandlede anmodning.
 4. Den indklagede part skal give den klagende part skriftlig meddelelse om, hvor langt den er kommet med at efterleve den endelige rapport, mindst 30 dage inden udløbet af den rimelige frist.
 5. Parterne kan aftale at forlænge den rimelige frist.
 Artikel


text:
15.14
 Prøvelse af foranstaltninger, der er truffet for at efterleve voldgiftspanelets endelige rapport
 1. Den indklagede part skal, inden den rimelige frist udløber, give den klagende part og Handelsudvalget meddelelse om enhver foranstaltning, den har truffet for at efterleve den endelige rapport.
 2. I tilfælde af uenighed mellem parterne om, hvorvidt en foranstaltning, der træffes for at efterleve de bestemmelser, der er omhandlet i artikel 15.2 (anvendelsesområde) og meddelt i henhold til stk. 1, er reel og forenelig med disse bestemmelser, kan den klagende part skriftligt anmode det oprindelige voldgiftspanel om at afgøre spørgsmålet. Denne anmodning skal meddeles den indklagede part, og der indgives en kopi heraf til Handelsudvalget. Den klagende part skal i dens anmodning angive den særlige foranstaltning, sagen handler om, og forklare, hvorfor denne foranstaltning ikke er forenelig med de bestemmelser, der er omhandlet i artikel 15.2 (anvendelsesområde) på en måde, der er tilstrækkelig til at udgøre et klart retsgrundlag for en klage.
 3. Voldgiftspanelet skal meddele parterne og Handelsudvalget dets kendelse senest 45 dage efter indgivelsen af den i stk. 2 omhandlede anmodning.
 Artikel 15.15
 Midlertidige afbødende foranstaltninger i tilfælde af manglende efterlevelse
 1. Meddeler den indklagede part ikke den klagende part og Handelsudvalget, hvilke foranstaltninger der er truffet for at efterleve den endelige rapport, inden udløbet af den rimelige frist, eller konstaterer voldgiftspanelet, at der ikke er truffet en foranstaltning til efterlevelse, eller at den foranstaltning, der er meddelt i henhold til artikel 15.14 (prøvelse af foranstaltninger, der er truffet for at efterleve voldgiftspanelets kendelse), stk. 1, ikke er forenelig med partens forpligtelser i henhold til de i artikel 15.2 (anvendelsesområde) omhandlede bestemmelser, skal den indklagede part, såfremt den klagende part har anmodet herom, og efter konsultationer med denne part, fremsætte et forslag om kompensation.
 2. Beslutter den klagende part ikke at anmode om et tilbud om kompensation eller er der, såfremt en sådan anmodning fremsættes, ikke opnået enighed om kompensation senest 30 dage efter udløbet af den rimelige frist eller efter meddelelsen af voldgiftspanelets kendelse i henhold til artikel 15.14 (prøvelse af foranstaltninger, der er truffet for at efterleve voldgiftspanelets endelige rapport) om, at der ikke er truffet en efterlevelsesforanstaltning, eller at en foranstaltning ikke er forenelig med de i artikel 15.2 (anvendelsesområde) omhandlede bestemmelser, er den klagende part berettiget til efter have givet meddelelse til den anden part og Handelsudvalget at suspendere de forpligtelser, som udspringer af de i artikel 15.2 (anvendelsesområde) omhandlede bestemmelser, i et omfang der svarer til omfanget af den ophævelse eller forringelse af fordele, som den manglende efterlevelse har forårsaget. I meddelelsen specificeres omfanget af suspensionen af forpligtelser. Den klagende part kan gennemføre suspensionen på et hvilket som helst tidspunkt 10 dage efter datoen for den indklagede parts modtagelse af meddelelsen, medmindre den indklagede part har anmodet om voldgift efter stk. 3 i denne artikel.
 3. Finder den indklagede part, at omfanget af suspensionen ikke svarer til den ophævelse eller forringelse af fordele, som den manglende efterlevelse har forårsaget, kan den skriftligt anmode det oprindelige voldgiftspanel om at afgøre


text:
spørgsmålet. En sådan anmodning skal meddeles den klagende part med kopi til Handelsudvalget inden udløbet af den i stk. 2 omhandlede frist på 10 dage. Det oprindelige voldgiftspanel skal meddele dets kendelse om omfanget af suspensionen af forpligtelserne til parterne og Handelsudvalget senest 30 dage efter datoen for anmodningens indgivelse. Forpligtelser må ikke suspenderes, før det oprindelige voldgiftspanel har afsagt dets kendelse, og enhver suspension skal være i overensstemmelse med denne kendelse.
 4. Suspension af forpligtelser og kompensation skal være midlertidige og må ikke anvendes efter:
 a)
 at parterne er nået til enighed om en gensidigt acceptabel løsning i henhold til artikel 15.19 (gensidigt acceptabel løsning)
 b)
 at parterne er nået til enighed om, at foranstaltningen, som er meddelt i henhold til artikel 15.14 (prøvelse af efterlevelsesforanstaltninger, der er truffet efter suspensionen af forpligtelser), stk. 1, medfører, at den indklagede part efterlever de i artikel 15.2 (anvendelsesområde) omhandlede bestemmelser eller
 c)
 at de foranstaltninger, som er fundet uforenelige med de i artikel 15.2 (anvendelsesområde) omhandlede bestemmelser, er trukket tilbage eller ændret således, at de er forenelige med de nævnte bestemmelser, som fastlagt i artikel 15.14 (prøvelse af efterlevelsesforanstaltninger, der er truffet efter suspensionen af forpligtelser), stk. 3.
 Artikel 15.16
 Prøvelse af efterlevelsesforanstaltninger, der er truffet efter vedtagelsen af midlertidige foranstaltninger i tilfælde af manglende efterlevelse
 1. Den indklagede part skal give den klagende part og Handelsudvalget meddelelse om enhver foranstaltning, den har truffet for at efterleve voldgiftspanelets endelige rapport enten efter suspensionen af forpligtelser eller efter anvendelsen af kompensation. Den klagende part skal, undtagen i de i stk. 2 omhandlede tilfælde, afslutte suspensionen af forpligtelser senest 30 dage efter meddelelsens modtagelse. Den indklagede part kan i det tilfælde, hvor der er blevet anvendt kompensation, og med undtagelse af de i stk. 2 omhandlede tilfælde, afslutte anvendelsen af en sådan kompensation senest 30 dage efter meddelelsen om, at den har efterlevet voldgiftspanelets endelige rapport.
 2. Når parterne ikke til enighed om, hvorvidt den meddelte foranstaltning bringer den indklagede part i overensstemmelse med de i artikel 15.2 (anvendelsesområde) omhandlede bestemmelser senest 30 dage efter modtagelsen af meddelelsen, skal den klagende part skriftligt anmode det oprindelige voldgiftspanel om at afgøre spørgsmålet. Denne anmodning meddeles den indklagede part, og der indgives en kopi heraf til Handelsudvalget.
 3. Voldgiftspanelets kendelse skal meddeles parterne og Handelsudvalget senest 45 dage efter anmodningens indgivelse. Når voldgiftspanelet frem til, at den meddelte foranstaltning er forenelig med de i artikel 15.2 (anvendelsesområde) omhandlede bestemmelser, bringes suspensionen af forpligtelser eller kompensationen, alt efter hvad der er relevant, til ophør. Når det er relevant, skal niveauet af suspension af forpligtelser eller af kompensationer tilpasses i lyset af voldgiftspanelets kendelse.
 Underafdeling 3
 Fælles bestemmelser
 Artikel 15.17
 Udskiftning af voldgiftsmænd
 Hvis det oprindelige voldgiftspanel eller nogle af dets medlemmer er ude af stand til at deltage i voldgiftsprocedurer, trækker sig eller skal udskiftes, fordi de ikke opfylder kravene i adfærdskodeksen i bilag 15-B (adfærdskodeks for voldgiftsmænd og mæglere), finder proceduren i artikel 15.7 (nedsættelse af voldgiftspanelet) anvendelse. Fristen for meddelelse af rapporter og kendelser,


text:
alt efter hvad der er relevant, forlænges i så fald med 20 dage.
 Artikel 15.18
 Suspension og ophør af voldgiftsprocedurer
 1. Voldgiftspanelet skal på anmodning fra begge parter til enhver tid suspendere dets arbejde i en periode på højst 12 på hinanden følgende måneder, der aftales parterne imellem. Det skal genoptage sit arbejde før udløbet af denne suspensionsperiode efter skriftlig anmodning fra begge parter. Parterne giver Handelsudvalget meddelelse herom. Voldgiftspanelet kan også genoptage sit arbejde ved udløbet af denne suspensionsperiode efter skriftlig anmodning fra en af parterne. Den anmodende part skal give Handelsudvalget og den anden part meddelelse herom. Anmoder ingen part om genoptagelse af voldgiftspanelets arbejde ved suspensionsperiodens udløb, bortfalder voldgiftspanelets bemyndigelse og proceduren afsluttes. Indstilles voldgiftspanelets arbejde, forlænges de forskellige tidsfrister, der er fastsat i de relevante bestemmelser i dette kapitel, med den periode, hvor voldgiftspanelets arbejde var indstillet. Suspension og afslutning af voldgiftspanelets arbejde berører ikke parternes rettigheder i forbindelse med andre procedurer i henhold til artikel 15.24 (valg af værneting).
 2. Parterne kan aftale at afslutte voldgiftspanelproceduren ved i fællesskab at meddele dette til formanden for voldgiftspanelet og Handelsudvalget på et hvilket som helst tidspunkt inden udstedelsen af voldgiftspanelets endelige rapport.
 Artikel 15.19
 Gensidigt acceptabel løsning
 Parterne kan til enhver tid at finde en gensidigt acceptabel løsning på tvister, som er omfattet af dette kapitel. De skal i fællesskab give Handelsudvalget og formanden for voldgiftspanelet, alt efter tilfældet, meddelelse om en sådan løsning. Er den pågældende løsning underlagt et krav om godkendelse i henhold til de relevante interne procedurer hos en af parterne, skal dette krav angives i meddelelsen, og tvistbilæggelsesproceduren skal suspenderes. Kræves der ikke godkendelse, eller er det blevet meddelt, at disse interne procedurer er gennemført, afsluttes tvistbilæggelsesproceduren.
 Artikel 15.20
 Oplysninger og teknisk rådgivning
 Voldgiftspanelet kan efter anmodning fra en part eller på eget initiativ fra enhver kilde, herunder parterne i tvisten, indhente de oplysninger, det finder nødvendige med henblik på voldgiftspanelproceduren. Voldgiftspanelet har også ret til at søge ekspertrådgivning, hvis det finder det nødvendigt. Voldgiftspanelet skal konsultere parterne, inden det vælger sådanne eksperter. Alle oplysninger, der indhentes i medfør af denne artikel, skal offentliggøres og forelægges parterne med henblik på bemærkninger inden for den frist, der fastsættes af voldgiftspanelet.
 Artikel 15.21
 Fortolkningsregler
 Voldgiftspanelet skal fortolke de i artikel 15.2 (anvendelsesområde) omhandlede bestemmelser efter sædvanereglerne for fortolkning af folkeretten, herunder de kodificerede regler i Wienerkonventionen om traktatretten, indgået i Wien den 23. maj 1969. Voldgiftspanelet skal ligeledes tage hensyn til relevante fortolkninger, der er vedtaget i rapporter fra paneler og appelinstansen, som er vedtaget af WTO's tvistbilæggelsesorgan, jf. bilag 2 til WTO-overenskomsten. Voldgiftspanelets rapporter og kendelser kan ikke udvide eller begrænse parternes rettigheder og forpligtelser som fastsat i denne aftale.
 Artikel 15.22
 Voldgiftspanelets afgørelser og kendelser
 1. Voldgiftspanelet skal tilstræbe sig mest muligt på at træffe afgørelse ved enstemmighed. Er det ikke muligt at træffe afgørelse ved enstemmighed, afgøres sagen ved flertalsafstemning. Voldgiftsmændenes dissenser offentliggøres ikke.
 2. Voldgiftspanelets rapporter og kendelser godkendes betingelsesløst af parterne. De skaber hverken rettigheder eller forpligtelser for fysiske eller


text:
juridiske personer. Der skal i rapporter og kendelser redegøres for de faktiske omstændigheder, anvendeligheden af relevante bestemmelser som omhandlet i artikel 15.2 (anvendelsesområde) og grundlaget for enhver konstatering og konklusion. Handelsudvalget skal gøre voldgiftspanelets rapporter og kendelser offentligt tilgængelige i deres helhed senest 10 dage efter deres udstedelse, medmindre det beslutter ikke at gøre dette af hensyn til beskyttelsen af fortrolige oplysninger.
 Afdeling D
 Generelle bestemmelser
 Artikel 15.23
 Liste over voldgiftsmænd
 1. Handelsudvalget skal senest seks måneder efter denne aftales ikrafttræden opstille en liste over mindst 15 personer, som er villige og i stand til at fungere som voldgiftsmænd. Listen skal bestå af tre dellister:
 a)
 en delliste for Unionen
 b)
 en delliste for Vietnam, og
 c)
 en delliste over personer, som ikke er statsborgere i en af parterne, og som ikke har fast bopæl i en af parterne, og som skal fungere som formand for voldgiftspanelet.
 2. Hver delliste skal bestå af mindst fem personer. Handelsudvalget skal sørge for, at listen altid indeholder dette minimum antal personer.
 3. Voldgiftsmænd skal have dokumenteret ekspertviden eller erfaring inden for jura og international handel. De skal være uafhængige og handle efter deres egen overbevisning og må ikke modtage instruktioner fra nogen organisation eller offentlig forvaltning eller være tilknyttet en parts offentlige forvaltning, og de skal overholde adfærdskodeksen i bilag 15-B (adfærdskodeks for voldgiftsmænd og mæglere).
 4. Handelsudvalget kan opstille en supplerende liste med 10 personer med dokumenteret ekspertviden og erfaring inden for specifikke sektorer, der er omfattet af denne aftale. En sådan supplerende liste skal, såfremt parterne er enige herom, anvendes med henblik på at sammensætte voldgiftspanelet i overensstemmelse med proceduren i artikel 15.7 (nedsættelse af voldgiftspanelet).
 Artikel 15.24
 Valg af værneting
 1. Anvendelse af tvistbilæggelsesproceduren i henhold til dette kapitel berører ikke eventuelle foranstaltninger inden for rammerne af WTO, herunder tvistbilæggelsessager, eller under andre internationale aftaler, som begge parter er part i.
 2. Uanset stk. 1 må en part for så vidt angår en bestemt foranstaltning ikke søge afhjælpning for misligholdelse af en i alt væsentligt tilsvarende forpligtelse i henhold til denne aftale, WTO-overenskomsten eller en anden international aftale, som begge parter er part i i de relevante fora. Når en tvistbilæggelsesprocedure er indledt, må en part ikke indbringe et krav om afhjælpning for misligholdelse af den i alt væsentligt tilsvarende forpligtelse i henhold til den anden aftale for det andet forum, medmindre det først valgte forum af proceduremæssige eller retslige grunde ikke når frem til nogen konstatering vedrørende kravet om afhjælpning i forbindelse med den pågældende forpligtelse.
 3. Med henblik på denne artikel:
 a)
 anses en tvistbilæggelsesprocedure i henhold til WTO-overenskomsten for at være indledt, når en part anmoder om, at der nedsættes et panel i henhold til artikel 6 i WTO-forståelsen vedrørende reglerne og procedurerne for tvistbilæggelse
 b)
 anses en tvistbilæggelsesprocedure i henhold til dette kapitel for at være indledt, når en part anmoder om, at der nedsættes et voldgiftspanel i henhold til artikel 15.5 (nedsættelse af voldgiftspanelet), stk. 1
 c)
 anses tvistbilæggelsesprocedurer i henhold til enhver anden aftale


text:
for at være indledt i overensstemmelse med de relevante bestemmelser i den pågældende aftale.
 4. Intet i denne aftale forhindrer en part i at gennemføre suspension af forpligtelser, der er tilladt af WTO's tvistbilæggelsesorgan. WTO-overenskomsten kan ikke påberåbes for at forhindre en part i at suspendere forpligtelser i henhold til dette kapitel.
 Artikel 15.25
 Frister
 1. Alle de i dette kapitel fastsatte frister, herunder voldgiftspanelernes frister til at meddele deres rapporter og kendelser, regnes i kalenderdage fra dagen efter den handling eller det forhold, som de vedrører, medmindre andet er fastsat.
 2. Alle de i dette kapitel omhandlede frister kan ændres efter gensidig aftale mellem parterne i tvisten. Voldgiftspanelet kan til enhver tid foreslå parterne at ændre en tidsfrist, der er omhandlet i dette kapitel, med angivelse af begrundelsen for et sådant forslag.
 Artikel 15.26
 Revision og ændring
 Handelsudvalget kan beslutte at revidere og ændre bilag 15-A (forretningsorden), 15-B (adfærdskodeks for voldgiftsmænd og mæglere) og 15-C (mæglingsordning).
 KAPITEL 16
 Samarbejde og kapacitetsopbygning
 Artikel 16.1
 Mål og anvendelsesområde
 1. Parterne bekræfter betydningen af samarbejde og kapacitetsopbygning med henblik på en effektiv gennemførelse af denne aftale, som støtter den fortsatte udvidelse af deres indbyrdes handel og investeringer og skaber nye muligheder herfor.
 2. Parterne forpligter sig til at uddybe samarbejdet på områder af fælles interesse under hensyntagen til de forskellige udviklingsniveauer mellem Unionen og Vietnam. Dette samarbejde skal fremme en bæredygtig udvikling i alle dens dimensioner, herunder bæredygtig vækst og fattigdomsbekæmpelse.
 3. Dette kapitel finder anvendelse på alle bestemmelser om samarbejde i denne aftale.
 Artikel 16.2
 Samarbejdsområder og -midler
 1. Parterne anerkender, at samarbejdet skal gennemføres inden for de eksisterende retlige og institutionelle rammer og i overensstemmelse med de regler og procedurer, der gælder for forbindelserne mellem parterne.
 2. For at nå målene som omhandlet i artikel 16.1 (mål og anvendelsesområde) lægger parterne særlig vægt på samarbejde på følgende områder:
 a)
 regionalt samarbejde og regional integration
 b)
 handelslettelser
 c)
 handelspolitik og -regulering
 d)
 handelsrelaterede aspekter af landbrug, fiskeri og skovbrug
 e)
 bæredygtig udvikling, navnlig med hensyn til miljø og arbejdsmarkedsforhold
 f)
 små og mellemstore virksomheder
 g)
 andre områder, der er identificeret i specifikke kapitler i denne aftale, og
 h)
 andre områder af fælles interesse i forbindelse med denne aftale.
 3. Samarbejdet mellem parterne skal primært foregå gennem udveksling af oplysninger, erfaringer og bedste praksis samt gennem politiksamarbejde. Hvor det er relevant, kan der overvejes seminarer, workshopper, uddannelse, undersøgelser, teknisk bistand og kapacitetsopbygning.
 4. Parterne anerkender den private sektors potentielt vigtige rolle i samarbejdet og støtter dens deltagelse med henblik på at bidrage til at maksimere denne aftales fordele for økonomisk vækst og udvikling.
 Artikel 16.3
 Dyrevelfærd
 Parterne er enige om at samarbejde om dyrevelfærd, hvor det er nødvendigt, herunder teknisk bistand og kapacitetsopbygning til udvikling af dyrevelfærdsstandarder. De skal med henblik på denne artikel høre Udvalget for Sundheds- og Plantesundhedsforanstaltninger, som er nedsat i henhold til artikel 17.2 (specialudvalg).
 Artikel 16.4
 Institutionel ordning
 1. Samarbejdsspørgsmål skal drøftes i de relevante specialudvalg, der nedsættes i henhold til artikel 17.2 (specialudvalg). På samarbejdsområder, der


text:
ikke hører under specialudvalgene, drøftes disse spørgsmål i Handelsudvalget.
 2. Hver part skal udpege et kontaktpunkt i dens administration, som skal samarbejde med den anden part om spørgsmål vedrørende gennemførelsen af dette kapitel.
 KAPITEL 17
 Institutionelle, generelle og afsluttende bestemmelser
 Artikel 17.1
 Handelsudvalg
 1. Parterne opretter herved Handelsudvalget bestående af repræsentanter for hver part.
 2. Handelsudvalget mødes en gang om året, medmindre andet besluttes af Handelsudvalget, eller i hastetilfælde efter anmodning fra en af parterne. Handelsudvalgets møder skal finde sted skiftevis i Unionen og i Vietnam, medmindre andet aftales af parterne. Handelsudvalgets formandskab varetages i fællesskab af Vietnams industri- og handelsminister og det medlem af Europa-Kommissionen, der har ansvaret for handel, eller af deres respektive stedfortrædere. Handelsudvalget fastsætter selv dets mødeplan og dagsorden.
 3. Handelsudvalget har til opgave:
 a)
 at påse, at denne aftale gennemføres på tilfredsstillende vis
 b)
 at overvåge og lette gennemførelsen og anvendelsen af denne aftale og fremme dens generelle mål
 c)
 at overvåge og koordinere arbejdet i alle specialudvalg, arbejdsgrupper og andre organer, der er nedsat i henhold til denne aftale, at anbefale disse organer enhver nødvendig foranstaltning og at evaluere og vedtage afgørelser, når dette er foreskrevet i denne aftale, for så vidt angår ethvert emne, som forelægges af disse organer
 d)
 at overveje, hvordan handels- og investeringsforbindelserne mellem parterne kan styrkes yderligere
 e)
 at forsøge at løse de problemer, der kan opstå inden for områder, som er omfattet af denne aftale, eller bilægge tvister, der måtte opstå vedrørende fortolkningen eller anvendelsen af denne aftale, jf. dog kapitel 15 (tvistbilæggelse), og
 f)
 at drøfte andre relevante spørgsmål vedrørende forhold, der er omfattet af denne aftale.
 4. Handelsudvalget kan i overensstemmelse med de relevante bestemmelser i denne aftale:
 a)
 beslutte at nedsætte specialudvalg, arbejdsgrupper eller andre organer, at tildele dem ansvarsområder for at bistå udvalget ved udførelsen af dets opgaver og at opløse dem; handelsudvalget fastsætter sammensætningen, mandatet og opgaverne for de specialudvalg, arbejdsgrupper eller andre organer, som det opretter
 b)
 kommunikere om spørgsmål, der er omfattet af denne aftales anvendelsesområde, med alle interesserede parter, herunder den private sektor, arbejdsmarkedets parter og civilsamfundets organisationer
 c)
 overveje og anbefale parterne ændringer til denne aftale eller, i tilfælde, der udtrykkeligt er fastsat i denne aftale, ændre denne aftales bestemmelser ved en afgørelse
 d)
 vedtage fortolkninger af bestemmelserne i denne aftale, som er bindende for parterne og alle andre organer, der er etableret i henhold til denne aftale, herunder voldgiftspanelerne, der er omhandlet i kapitel 15 (tvistbilæggelse)
 e)
 vedtage afgørelser eller komme med anbefalinger som fastsat i aftalen
 f)
 selv vedtage dets forretningsorden og
 g)
 træffe alle andre foranstaltninger i forbindelse med udøvelsen af dets opgaver i henhold til denne aftale.
 5. Handelsudvalget skal give Det Fælles Udvalg, der er nedsat i henhold til partnerskabs- og samarbejdsaftalen som en del af de fælles institutionelle rammer, meddelelse om dets aktiviteter og, hvis det er relevant, om specialudvalgenes aktiviteter på regelmæssige møder i Det Fælles Udvalg.
 Artikel 17.2
 Specialudvalg
 1. Under Handelsudvalget nedsættes hermed følgende specialudvalg:
 a)
 Udvalget for Handel med


text:
Varer
 b)
 Toldudvalget
 c)
 Udvalget for Sundheds- og Plantesundhedsforanstaltninger
 d)
 Udvalget for Investering, Handel med Tjenesteydelser, Elektronisk Handel og Offentlige Udbud og
 e)
 Udvalget for Handel og Bæredygtig Udvikling
 2. Sammensætningen, mandatet og opgaverne for de i stk. 1 omhandlede specialudvalg er fastlagt i de relevante kapitler og protokoller i denne aftale og kan om nødvendigt ændres ved afgørelse truffet af Handelsudvalget.
 3. Medmindre andet er fastsat i denne aftale eller aftalt mellem parterne, mødes specialudvalgene en gang om året. De skal også mødes efter anmodning fra en af parterne eller Handelsudvalget. De skal have fælles formandsskab af Unionens og Vietnams repræsentanter på et passende niveau. Møderne skal finde sted skiftevis i Unionen og Vietnam eller ved ethvert andet passende kommunikationsmiddel, som parterne er blevet enige om. Specialudvalgene fastsætter selv deres mødeplan og dagsorden ved fælles overenskomst. Hvert specialudvalg kan selv fastsætte dets egen forretningsorden, men hvis dette ikke er tilfældet, finder Handelsudvalgets forretningsordenen anvendelse med de fornødne ændringer.
 4. Specialudvalgene kan fremsætte forslag til afgørelser, der skal træffes af Handelsudvalget, eller træffe afgørelse i overensstemmelse med de relevante bestemmelser i denne aftale.
 5. Udvalget for Handel med Varer kan efter anmodning fra en part, efter henvisning fra det relevante specialudvalg eller i forbindelse med det forberedende arbejde forud for drøftelserne i Handelsudvalget behandle spørgsmål, der opstår vedrørende toldforanstaltninger eller sundheds- og plantesundhedsforanstaltninger, hvis dette letter løsningen af et spørgsmål, som ellers ikke kan løses af det relevante specialudvalg.
 6. Specialudvalgene skal give Handelsudvalget meddelelse om deres mødekalender og dagsorden i tilstrækkelig god tid forud for deres møder og skal rapportere til Handelsudvalget om resultaterne og konklusionerne fra deres møder. Det forhold, at der findes et specialudvalg, er ikke til hinder for, at en part kan indbringe et spørgsmål direkte for Handelsudvalget.
 Artikel 17.3
 Arbejdsgrupper
 1. Følgende arbejdsgrupper nedsættes hermed under Udvalget for Handel med Varer:
 a)
 Arbejdsgruppen om Intellektuelle Ejendomsrettigheder, herunder Geografiske Betegnelser og
 b)
 Arbejdsgruppen om Motorkøretøjer og Reservedele.
 2. Handelsudvalget kan beslutte at nedsætte yderligere arbejdsgrupper med henblik på en bestemt opgave eller et bestemt emne.
 3. Handelsudvalget skal fastsætte arbejdsgruppernes sammensætning, kommissorium og opgaver.
 4. Arbejdsgrupperne mødes en gang om året, medmindre parterne aftaler andet. De skal også mødes efter anmodning fra en af parterne eller Handelsudvalget. De skal have fælles formandsskab af Unionens og Vietnams repræsentanter på et passende niveau. Møderne skal finde sted skiftevis i Unionen eller Vietnam eller ved ethvert andet passende kommunikationsmiddel, som parterne er blevet enige om. Specialudvalgene fastsætter selv deres mødeplan og dagsorden ved fælles overenskomst. De kan selv fastsætte deres egen forretningsorden, men hvis dette ikke er tilfældet finder Handelsudvalgets forretningsordenen anvendelse med de fornødne ændringer.
 5. Arbejdsgrupperne skal give de relevante specialudvalg meddelelse om deres mødeplan og dagsorden tilstrækkelig lang tid forud for deres møder. De skal rapportere om deres aktiviteter på hvert ordinært møde i de relevante specialudvalg. Det forhold, at der findes en arbejdsgruppe, er ikke til hinder for, at en part kan indbringe et spørgsmål direkte for Handelsudvalget eller de relevante specialudvalg.
 Artikel 17.4
 Handelsudvalgets


text:
beslutningstagning
 1. Handelsudvalget har med henblik på at nå målene i denne aftale beføjelse til at træffe afgørelser i de i aftalen fastsatte tilfælde. Afgørelserne er bindende for parterne, der skal træffe de nødvendige foranstaltninger til at gennemføre disse afgørelser.
 2. Handelsudvalget kan give passende anbefalinger til parterne.
 3. Handelsudvalgets afgørelser og anbefalinger træffes ved fælles overenskomst.
 Artikel 17.5
 Ændringer
 1. Parterne kan ændre denne aftale. En ændring træder i kraft, når parterne skriftligt har givet hinanden meddelelse om, at de har gennemført deres respektive gældende lovgivningsmæssige procedurer som fastsat i artikel 17.16 (ikrafttræden).
 2. Handelsudvalget kan uanset bestemmelserne i stk.1 ændre denne aftale som fastsat i denne aftale. Parterne skal vedtage afgørelsen i Handelsudvalget i overensstemmelse med deres respektive gældende lovgivningsmæssige procedurer.
 3. Uanset stk. 1 kan listen over enheder i afdeling A (centrale statslige enheder) til C (andre omfattede enheder) i bilag 9-A (dækning af offentlige udbud i Unionen) og 9-B (dækning af offentlige udbud i Vietnam) ændres i overensstemmelse med artikel 9.20 (ændring og rettelse af dækning) og 9.23 (Udvalget for Investering, Handel med Tjenesteydelser, Elektronisk Handel og Offentlige Udbud).
 Artikel 17.6
 WTO-lovgivning under løbende udvikling
 Ændres en bestemmelse i WTO-overenskomsten, som parterne har indarbejdet i denne aftale, skal parterne konsultere hinanden med henblik på, om nødvendigt, at finde en gensidigt tilfredsstillende løsning. Som et resultat af en sådan gennemgang kan Handelsudvalget træffe afgørelse om at ændre denne aftale i overensstemmelse hermed.
 Artikel 17.7
 Skattemæssige bestemmelser
 1. Intet i denne aftale påvirker de rettigheder og forpligtelser, der gælder for Unionen eller en af dens medlemsstater eller Vietnam i henhold til en skatteaftale mellem en EU-medlemsstat og Vietnam. Skulle nærværende aftale på et givet område være uforenelig med en skatteaftale, har skatteaftalen forrang, i det omfang en sådan uforenelighed består.
 2. Intet i denne aftale må fortolkes således, at det ved anvendelsen af de relevante bestemmelser i deres skattelovgivning hindrer parterne i at sondre mellem skatteydere, som ikke befinder sig i samme situation, f.eks. på grundlag af bopæl eller på grundlag af, hvor de har investeret deres kapital.
 3. Intet i denne aftale må fortolkes således, at det er til hinder for indførelse eller håndhævelse af foranstaltninger til bekæmpelse af skattesvig og -unddragelse på grundlag af aftaler om afskaffelse af dobbeltbeskatning eller andre beskatningsaftaler eller på grundlag af intern skattelovgivning.
 Artikel 17.8
 Løbende poster
 Parterne tillader i frit konvertibel valuta og i overensstemmelse med bestemmelserne i overenskomsten om Den Internationale Valutafond, når den finder anvendelse, alle betalinger og overførsler vedrørende transaktioner på betalingsbalancens løbende poster mellem parterne, der er omfattet af denne aftale, navnlig hvad angår deres respektive specifikke forpligtelser i henhold til underafdeling 6 (finansielle tjenesteydelser) i afdeling E (reguleringsmæssig ramme) i kapitel 8 (liberalisering af investeringer, handel med tjenesteydelser og elektronisk handel).
 Artikel 17.9
 Kapitalbevægelser
 1. For så vidt angår transaktioner på betalingsbalancens kapitalkonto og finansielle konto må parterne ikke indføre restriktioner for den frie bevægelighed af kapital i forbindelse med investeringer, som liberaliseres i overensstemmelse med afdeling B (liberalisering af investeringer) i kapitel 8 (liberalisering


text:
af investeringer, handel med tjenesteydelser og elektronisk handel).
 2. Parterne skal konsultere hinanden med henblik på at lette deres indbyrdes kapitalbevægelser for at fremme handel og investering.
 Artikel 17.10
 Anvendelse af love og forskrifter vedrørende kapitalbevægelser, betalinger eller overførsler
 Artikel 17.8 (løbende poster) og 17.9 (kapitalbevægelser) må ikke fortolkes således, at det hindrer en part i på en rimelig og ikkeforskelsbehandlende måde og således, at det ikke udgør en skjult begrænsning af handel og investeringer, at anvende dens love og forskrifter vedrørende:
 a)
 konkurs, insolvens, genopretning og afvikling af banker, beskyttelse af kreditorers rettigheder eller tilsyn med finansielle institutioner
 b)
 udstedelse eller handel med finansielle instrumenter
 c)
 regnskabsaflæggelse for eller registrering af overførsler, når det er nødvendigt til støtte for de lovhåndhævende myndigheder eller finanstilsynsmyndighederne
 d)
 strafbare handlinger, vildledende eller svigagtig praksis
 e)
 sikring af fuldbyrdelse af retsafgørelser i forbindelse med retlige procedurer eller
 f)
 social sikring, offentlige pensionsordninger eller obligatoriske opsparingsordninger.
 Artikel 17.11
 Midlertidige beskyttelsesforanstaltninger vedrørende kapitalbevægelser, betalinger eller overførsler
 Under ekstraordinære omstændigheder med alvorlige vanskeligheder for Unionens økonomiske og monetære union eller, for Vietnams vedkommende, med hensyn til penge- og valutapolitikken eller en risiko herfor, kan den pågældende part træffe de beskyttelsesforanstaltninger, der er strengt nødvendige med hensyn til kapitalbevægelser, betalinger eller overførsler i en periode på højst et år
 Artikel 17.12
 Restriktioner i tilfælde af betalingsbalanceproblemer eller udefra kommende finansielle vanskeligheder
 1. Har en part alvorlige betalingsbalanceproblemer eller udefra kommende finansielle vanskeligheder eller en risiko herfor, kan den indføre eller opretholde beskyttelsesforanstaltninger med hensyn til kapitalbevægelser, betalinger eller overførsler, som:
 a)
 skal være ikkeforskelsbehandlende i forhold til tredjelande, der befinder sig i samme situation
 b)
 ikke går videre, end hvad der er nødvendigt for at rette op på betalingsbalancevanskeligheder eller udefra kommende finansielle vanskeligheder
 c)
 skal være i overensstemmelse med overenskomsten om Den Internationale Valutafond, hvis det er relevant
 d)
 skal undgå at forårsage unødvendig skade på den anden parts handelsmæssige, økonomiske og finansielle interesser og
 e)
 skal være midlertidige og afskaffes gradvist, efterhånden som situationen forbedres.
 2. Hver part kan i tilfælde af handel med varer indføre restriktive foranstaltninger for at beskytte dens finansielle stilling over for udlandet eller betalingsbalancen. Sådanne restriktive foranstaltninger skal være i overensstemmelse med GATT 1994 og forståelsen vedrørende betalingsbalancebestemmelserne i den almindelige overenskomst om told og udenrigshandel 1994.
 3. Hver part kan i forbindelse med handel med tjenesteydelser eller liberalisering af investeringer vedtage restriktive foranstaltninger for at beskytte dens finansielle stilling over for udlandet eller dens betalingsbalance. Disse restriktive foranstaltninger skal overholde betingelserne i artikel XII i GATS.
 4. Hvis en part opretholder eller indfører foranstaltninger som omhandlet i stk. 1-3, skal den straks meddele dem til den anden part og hurtigst muligt forelægge en tidsplan for deres afskaffelse.
 5. Når der indføres eller opretholdes restriktioner i henhold til denne artikel, afholdes der straks konsultationer i Udvalget for Investering, Handel med Tjenesteydelser, Elektronisk Handel og Offentlige Udbud, medmindre der afholdes konsultationer i andre fora. Ved konsultationerne skal der foretages en vurdering af den betalingsbalancevanskelighed eller den eksterne finansielle vanskelighed, der førte


text:
til de respektive foranstaltninger, under hensyntagen til bl.a.:
 a)
 vanskelighedernes art og omfang
 b)
 det eksterne økonomiske og handelsmæssige miljø eller
 c)
 alternative afhjælpende foranstaltninger, der måtte forefindes.
 Ved konsultationerne undersøges de restriktive foranstaltningers forenelighed med stk. 1-3. Alle relevante oplysninger af statistisk eller faktuel art, der forelægges af IMF, skal accepteres, og konklusionerne skal tage hensyn til IMF's vurdering af den pågældende parts betalingsbalancesituation og eksterne finansielle situation.
 Artikel 17.13
 Undtagelser af sikkerhedshensyn
 Intet i denne aftale må fortolkes således:
 a)
 at det kræves af en part, at den skal give oplysninger, hvis den betragter dette som værende i strid med dens væsentlige sikkerhedsinteresser
 b)
 at det hindrer en part i at træffe foranstaltninger, som den anser for nødvendige af hensyn til beskyttelsen af dens væsentlige sikkerhedsinteresser:
 i)
 som har tilknytning til produktion af eller handel med våben, ammunition og krigsmateriel eller vedrører handel med andre varer og materialer og økonomiske aktiviteter, der udøves direkte eller indirekte med henblik på at forsyne et militært anlæg
 ii)
 som vedrører levering af tjenesteydelser, der udøves direkte eller indirekte med henblik på at forsyne et militært anlæg
 iii)
 som vedrører fissions- og fusionsmaterialer eller materialer, af hvilke disse udvindes, eller
 iv)
 som foretages i krigstid eller anden krisetilstand i internationale forbindelser
 eller
 c)
 at det hindrer en part i at handle i medfør af dens forpligtelser i henhold til De Forenede Nationers pagt til opretholdelse af international fred og sikkerhed.
 Artikel 17.14
 Præferenceudnyttelse
 Et år efter datoen for denne aftales ikrafttræden skal parterne hvert år inden den 1. juli udveksle årlige importstatistikker for det foregående år, herunder tal på toldpositionsniveau og om indbyrdes præferencehandel og ikkepræferencehandel.
 Artikel 17.15
 Fremlæggelse af oplysninger
 1. Intet i denne aftale må fortolkes således, at det kræves, at en part giver fortrolige oplysninger, hvis videregivelse vil vanskeliggøre håndhævelse af loven eller på anden måde være i strid med samfundsmæssige interesser, eller som vil skade individuelle offentlige eller private virksomheders legitime kommercielle interesser, medmindre et panel kræver udlevering af fortrolige oplysninger i forbindelse med tvistbilæggelsesprocedurer under kapitel 15 (tvistbilæggelse). I sådanne tilfælde skal panelet sikre, at fortroligheden beskyttes fuldt ud.
 2. Når en part forelægger oplysninger for Handelsudvalget eller et specialudvalg, som anses for fortrolige i henhold til dens love og forskrifter, skal den anden part behandle disse oplysninger som fortrolige, medmindre der aftales andet med den forelæggende part.
 Artikel 17.16
 Ikrafttræden
 1. Denne aftale skal godkendes eller ratificeres af parterne efter deres respektive gældende retlige procedurer.
 2. Denne aftale træder i kraft på den første dag i den anden måned efter den måned, i hvilken parterne har giver hinanden meddelelse om gennemførelsen af deres gældende retlige procedurer for aftalens ikrafttræden. Parterne kan ved aftale fastsætte en anden dato.
 3. Meddelelser, jf. stk. 2, sendes til generalsekretæren for Rådet for Den Europæiske Union og til Vietnams industri- og handelsminister.
 Artikel 17.17
 Varighed
 1. Denne aftale indgås på ubestemt tid.
 2. Hver part kan skriftligt meddele den anden part, at den agter at opsige aftalen. Opsigelsen får virkning på